url: =KACHIN (Behte) GALTAI TE ZOMI TEN UNAU HIHNA ILAKNA - Laibu Saal\nHome > Tangkona > KACHIN (Behte) GALTAI TE ZOMI TEN UNAU HIHNA ILAKNA\nKACHIN (Behte) GALTAI TE ZOMI TEN UNAU HIHNA ILAKNA\nLAIZOM KACHIN GALTAITE HUHNA DING TANGKONA\n( Kachin Refugees Relief Fund - KRRF)\n(Kachin Refugees Relief Fund - KRRF Tangkona 26 November, 2011)\nLeitung kiuli a om laizom Zomi khempeuh na dam kim uh hiam ci in, na khut taklam ciat kong len masa uh hi. Cidam in i maban ciat azom thei zel ding i kilamen a, tuni ciang hong kem hong makaih i biak Pasian min i phat khawm hi. Topa kiang pan hong luang thupha namkimte i mimal tungah hong tung ciat dingin WZC in deihsakna tawh thupha kong puak uh hi.\nI theihsa ciat mah bangin abeisa June 9,2011 ni akipan Myanmar Army buluhna le nenniamna hangin tangtawng pek akipan i sanggam/ i mipih Kachin minamte numei, naupang leh ateek akhang tulsawm a sim in, inn le lo nusia in singnuai gammual ah haksatna lianpi thuakin galtai uh hi. Tua bang a Kawlte le Kachin minamte kikal kidona pen tuni ciang dong khawl nai lo bek tham loin, khauhpai semsem a tu'n kha 5 sung bang hong lut ta ahi hi.\nTua bang a dongtuak i sanggam Kachin minamte pen KIO khuapi ahi Laiza kiim a om khuaneu tuamtuam pan hi uh a, Sengam khuaneu pawl khatah zuanin pawl khat uh a, a tam zaw thamtham numei naupang tampi takin belh le bukna ding nei loin, sing nuai gammual guahnuai khuadam lakah gilkial dangtaak in asi amang tampi om khin ta hi. Hih i sanggam galtai dongtuakte' thu leitungbup ah kizel bek tham loin, gam sung gampua a om minam tuamtuam kipawlnate pan huhna kipia ziahziah hi. Tua bangin huhna akipiak hangin tulaitak adinmun uh gentheih lua uh ahih manin nek le dawn, silh le teen, zatui zaha tampi tak mah akisam lai cih thu WZC phualpi ah thupuak kingah hi.\nTua ahih manin, hih i sanggam Kachin galtaite dinmun lungngai khawm le hang, bang zah takin khasiat huai in lainat huai hiam? I sanggam (Behte) huh kei leng Zomite i Pasian thu upna a mawkna hi lo ding hiam cih huai ta hi. Ei Zomite sungah hih bang dongtuahna nei kha zenzen hi le hang, i sanggam Kachinte in hong mawkkoih peuh mah lo ding cih siangtak i gen ngam hi. Leitung gam tuamtuam a om Zosuan mah ahi Chin kici zawdeuh i sanggam Hakha, Thantlang, Falam etc.. in huhna kaikhawm in Sang 500 val bang puakkhin ta uh hi. Tua banah sanggam Mon minamte in zong huhna pia dingin hanciamsan laitak uh hi. Tua bang kawmkal ah ei (Tedim kampau) Zomite sung pan tuni ciang dong huhna ding vaihawmna bang mah hong omloh ciangin, Zomibup aitangin WZC in tanu semin panlak ding hong kipankhia ta ahi hi.\nHih bangin Zomibup min tawh WZC in malakna i neih theihna pen Zomi sung pan ahuh nuam tampi om cih thu kiza hi.Ahi zongin aphukhia (Organized) leh innteek sem ding omlo banah, mipi lam pan ngetna tampi kingah ahih manin November 20, 2011 ni akinei a (65) veina WZC-EC Meeting thukhensat EC 05/2011 tungtawn in Zomibup sungah "Laizom Kachin Galtaite Huhna Sumbul Zonna " (Kachin Refugees Relief Fund- KRRF) neih dingin khensatna kinei thei ahi hi. Tua ahih manin Zomi akua maciat in galtai dongtuak i sanggamte i lungsim mitkha pan galmuh a, veiina le lainat tawh i hihzawh zahzah ciat gawmin mapang khawm dih ni! ci in Zomite' biak Pasian min paulap in itna tawh kong zawn uh hi.\nNasep zia le kizop zia dingte akipan akisam bangbang WZC-EC Committee in a munmun ah mi muanhuai Palai kikoih ahih manin, nang tawh kinai penpen or na piaknopna peuhpeuh ah kipia thei hi. Huhna kaihkhopna pan kingah sum le paite Kachin galtai dongtuakte phualpi atun dongin WZC in vaipuakna kinei ding hi. Huhna kaihkhopna pen 2011 kum bei dong kikaikhawm dinga kum thakah kipuak khia ding hi. Hih nasepna tawh kisai a theibeh nuamte in a nuai a vaipua makaite tungah suakta tak kidongthei den ding hi. Nasepna le vai kisamte ahunhun in hong kizasak toto ding hi. Zomite kipumkhatna tawh midangte' le Pasian ading nahoih asem zo tawntung dingin Topa'n thupha hong pia hen.!\nNote: Hih huhna pen Kachin galkap KIA te thauvui thautang huhna ding hi zenzen loin, galkidona hang a dongtuak galtai Kachin minamte huhna ding bek ahi hi.\nWorld Zomi Congress tangin,\nKRRF Tanupi te:\nPu Sian Kip Cin @ Cinpu Zomi\nMob: 001- 918851-9036,\nPu Kham Peek\n(Secretary & Information)\nPu Zam King Mang\n(Treasurer & Spokesman)\nMob: 001- 971-506-7560\nKACHIN GALTAITE HUHNA (KRRF) PIAKHIATNA VAI PULAKNA\nA tung a thulu tawh kizui-in, abeisa June 7,2011 ni akipan Kawl galkapte le Kachin galkap (KIA) te’ kikapna hangin Kachin mipi 60000 kim inn le lo nusia in, singnuai gammual ah galtai/ dongtuak in om cih i theihsa ahi hi. Tua i sanggam dongtuakte Zomi min tawh huh zawhna ding ngaihsutna kinei-in, Zomi bup aitangin World Zomi Congress pan Kachin Refugees Relief Fund Committee kiphuankhia in Innteek semin leitungbup ah tangkona i nei hi. Hih KRRF huhna piakkhiatna tawh kisai anuai abangin tomkim le limlakna (Photo) pawl khat navawh (Attach File) ah muhtheih/ simtheih dingin kong koih uh hi. Zomi min U leh nau akua maciat in itna le lainatpihna takpi tawh i piakkhiat sum kingah vekpi US$ 13013.95 pen January 28,2012, Saturday ( 6:30PM-8:00PM) sungin Vickery Baptist Church, Dallas, USA ah WZC makaite le KRRF Committee te in Kachin kipawlna makaipite’ khut ah piakkhiatna hunpi nuamtak kinei thei hi. Hih bangin mihing genthei, cimawh le dongtuakte huhna ah neihsa sum le paii, tha le ngal akipan lungsim pumpi mahmah tawh mapang Zomite khempeuh WZC pan KRRF Committee min tawh lungdamna lianpi kong pulak uh hi.\nHih bangin Zomite i mapankhop ciangin Pasian hong piak thuphate i zeeksiamna le i kipumkhatna hong kilangkhia ahih manin, tu le atawntung in midangte le i biak Pasian ading nasem khawm zo semsem dingin Topa’n thupha hong pia ciat hen! Tua bek tham loin, tutung a i mapankhopna tungtawn in namdangte in ZOMI min athak in hong theihpih semsem bek tham loin, i biak Pasian zong lungkim semsem dinga, Zomite thupha ngah minam hong kici semsem ding hi. Minam dangte tung pan huhna a ngenngen minam hi nawn loin, minam dangte tungah huhna a pia zo tawntung dingin Pasian in thupha hong pia behbeh lai ding hi. Nasep hoih sep ding cimtak ngei kei ni.!\nKRRF Fund apna leh piakkhiatna Melmuh tongsan in.\nKRRF huhna piakkhiat (ap-na) hun sungah WZC pan maikaite le KRRF Committee ahithei teng banah Dallas Zomi pawl khat zong kihelthei hi. I sanggam Kachin Kipawlna lam pan zong a zahtak huai makai thupi vive hong kihelthei uh hi. Sia Mungtawng ( Lasa siam) in hun hong kem (Chair person) semin Zomi apai teng leh Kachin lam pan hong pai teng tawh, KRRF sumte kipiakkhia ( Ki-ap) ta hi ci in, pulakkhia in khutbetna tawh hun honna kinei hi. Pu Thang Lian (WZC-GS) in WZC dinmun (political stand), KRRF mapanna leh Kachin te leh Kawlte kikal ah Zomite ngaihsutnate a tomkim cing takin pulakna nei in tha kingah mahmah hi.\n(a) WZC in Zomite’n a bukim suahtakna ngahtheihna ding hangsan tak le citak takin ka phu ding uh hi.\nTua banah KRRF nasepna tawh kisai a genna ah, ” sanggam Kachin numei, naupang, pitek, putek dongin Kawl kumpite in cikzia lo takin abawlsiatna le a thahna, inn leh lo suhsiatsakna ,Kachin numeite buanna cihte khempeuh Zomite in Kachin mipite tawh kibangin kong lainatpih, kong thuakpih uh hi. Hih bang a gamtatsia Kawl gamkeekte Zomibup in nasiatak in ka mawhpaih uh hi. Na haksatna uh ka zak uh ciang in WZC in Meeting kinei-in, leitung bup a om Zomite khempeuh kiangah thuzasak in, KRRF min tawh nasep kipankhia hi. Tua banah Kachin te leh Zomite Unau khat hihna thute hangin minam dang bangin ngaihsutna nei loin, sanggam laizom taktak in ngaihsutna kong nei uh hi ” cih thute genkhiatna nei hi.\nA tawpna ah Kawlgam Union of Burman pen Kachin, Shan, Chin leh Kawlte in,Panglong khawmpi pan kithukimna belpawl gamin dinkhop ding lungkimna hong om ciangin,Union of Burma hong piangkhia ahihna thute gen hi. Tua masiah,ei leh ei ki-uk,kivaihawm thei ziau minamte i hi hi. Tua ahih manin hih Panglong lungsim pua in, minam le gam itna takpi tawh gentheih/ haksatna na thuaknate uh kong lainatpih mahmah uh hi. Tua mah bangin mai lamah ko, Zomite in zong tu aa mah bangin mapankhop theihna khempeuh ah thasial het loin,i ngah ding aa kilawm ngahhuai (Rights) muhmatan no tawh a kibang in kong panpih ding uh hi ” ci in gen hi.\nKRRF Committee pan Pu Cinpu Zomi (International Co-ordinator) in thugenna aneih khit ciangin KRRF sumte Dallas pan Lia Lalun tawh piakkhiatna nei suak pah uh a,Kachin lam pan Cultural and Traditional Committee pan makaipi huh Sia Htingnan La Sam leh Secretary Sia David Lahtaw te in zong thugenna nei ciat uh hi. Kachin Lam pan Sia David in Kachin galtaite’ haksatna leh gamvai a genna ah, ” Kachin dongtuakte pen khawl ding lam manawh nai het loin, tam lam manawh semsem zaw ahih manin, mailam ah zong hahsatna a phu toto lai ding ka hi uh hi. Tutung laizom Zomite in nong huhnate uh dongtuakte ka zaksak uh ciangin lungdamin, thangah mahmah ding uh hi ” ci in a thangahna le lungdamkohna thugen hi.\nKachin lam pan Vice President Sia Htingnan La Sam in zong thugenna tomno nei a, ” Kachin te in hih banga Kawlgamkek gal ka do uh pen, Kachin mite ading bek hilo in, Kawlgam mualtung mi khempeuh tangin galdo ka hi uh hi. Kawlgam ah Panglong thukimna om ma in ei leh ei asuakta i hi hi. Tua Panglong thukimnate Kawlte in hong awlmawhsak nawn lohna hangin, hih bangin haksatna le buaina kithuak a hihi. Tua ahih manin hih i ngahhuai (rights) te i ngah masiah Kidona tawh kisai kikhawllo ding hi ci in gen hi. Tutung Kachin galtaite vai ah Zomite in nong panpihnate uh Kachin leh Zomite tangthu ah a bei ngei nawnlo dinga, kiphawk tawntung ding ahi hi ci in gen hi. Atawpna ah Dallas khuapi sunga om Vikery Baptist Church ah Pastor Jimmy Gallagner in hunzawhthungetna nei-in, a paikhawm teng khukdinin Kawlgam hoihna ding le Kachin gamah kilemna hong tunna dingin thungetna kinei hi.\nPhotos (Lim laak) Pawlkhat.\nLai thusuah te.\nKipawlna Taangthu Tangkona\nItem Reviewed: KACHIN (Behte) GALTAI TE ZOMI TEN UNAU HIHNA ILAKNA Description: Rating: 5 Reviewed By: Cinpu Zomi


timestamp: atn

url: =Zomi Khawmpi USA 2016 kamuhna thu 16 :: ZOMI DAILY\nposted on 7 July 2016 at 1:54 am UTC+9:30 Lomkholna: News, Paukhai, Zomi\nTutung Nashville khuapi a kibawl Zomi tawh kisai in kamuhna anuai a bangin konggelh khia nuam hi.\n1. ZIUSA EC makaite thupi thei mahmah kasa a, amau committee tek pan paubanna om kasa kei hi.Pasian zahtakna tawh hun khempeuh kizang a, kipatna thungen in tawpna ah zong thu mah kingen ahih manin Minam khawmpi ahih hangin Pasian ompihna kingah mahmah hi.\n2. Innteek Nashville a om Zomi makai te leh innteek khempeuh thupi leh lungkimhuai kasa mahmah hi.\n3. Zinmangpi te ahi- Pu Thang Khan Gin te, Pu Gin Kam Lian te, Pu Kam Lam Khup te, Pu Go Cin Zam te, Pi Kam Khan Dim te,Pu Kham Sian Pau te akipan athugen te uh thupi leh manpha mahmah kasa hi.\n4. Bawlung kidemna ah Innteek ten akhatna hongngah in, Lungdam huai mahmah kasa hi.\n5. Idol kidemna ah Sanggamnu Siamnu in aw hoih takin la hongsa in akhatna hongngah a, akidem mi 30 kimlak pan ahih manin lungdam huai pha mahmah hi.\n6. Zolia kidemna ah Innteek khua in akhatna hongngah in lungdam huai mahmah hi, muhnop mahmah hi.\n7. Zomi Forum neihna te ah zong Vision kibang kim a, Mission atuam ciat ahibek hi, bawlung sui bang hileng i goal kibanga, ahizongin bawlung tualsunga imapan dan amun akibang lo dan hibek a, thangah huai thei mahmah hi.\n8. Concert laman lasa ten siamtak inhong sa uh a, mipi nosuak sak mahmah uhhi.\n9. Lucky draw bawlna in zong mipi nosuak ask mahmah hi.\n10. Zingmang te adingin ahunhun in piakkhiatna kibawl a, mipi ten Pasian leh imi te adingin piakhia ziahziah uh hi.$ 10000 val kingah hi.\nRev. Pau Khan Khai @ Zomi Forum on Zomi Identity 2016\n11.Khangno sungah misiam mipil tampi tak hongom taa, mailam ciangin Zomi te pen USA leh leitungbup dongah Topa mintawh maipha ngah mahmahdingin kilam en ciat a tha kingah mahmah hi.\n12.Gamtuamtuam panin – zin leh leng hongpai ziahziah uh a, Germnay pan, Australia pan, Myanmar pan, India pan , Canada pan, cihbangin khawmpi sim in hong kipai ziahizah hi.\n13. Khawmpi sim zin pen innteek te sazian dan in mimal 1600 pha hi ci in ciamteh uh hi.\n14. Tutung in Phitmutte, mark pia te kuamah mawhsak dingom kasa kei a, amau muhdan leh khentatna ahih manin muang mahmah a panmun i apte pen amuan huai hipah pah hi. Ka lungkim mahmah hi. Media te zong nasia mahmah in akisam bangin Live nangawn tawh mitampi ettheih dingin hongbawl uhhi.\n15.Makai te thugen te pen Zomi te adingin Lungdam huai leh lungkim huai thei mahmah a, mailam ah Leitungbup Zomi khempeuh adingin maban limci zaw mahmah cih kimu hi.\n16. Khawmpi sim khempeuh in hun tom kisa ciat a, kum 2018 teh kimuh kikding kingah lah mahmah sa in kiciah diam diam hi.\nPrevious: Siamsin anei kua?\nNext: Sihding a patau lote\nKum 2014 sung naupang galkap mi 418 ki khahkik ci


url: =Pasian' Ciaptehna - Zomi Adventist Innkuan\nThupatna: Lucifer in Pasian do-a Satan a suah akipan zuau le tak kikal, thumaan le thukhial kikalah kidona om den hi. Mihing pen a pan nopna lamlam pang thei-a, a tawpna ah ama panna tawh kizui-in thaman a sang ding ahi hi. Christ hong pai kik ciangin mi khempeuh in khensatna a nei khin hi ta ding hi. Mite koi lama a pang hi zaw cih tu-a ih sinna in hong tel sak ding hi.\n1. Jesu hong pai madeuh, leitung bupah kidona a om ma-in Pasian’ mite’ a ding bang kisem ding hiam? ( Mangmuhna 7:1-3)\nTua khit ciangin leitung kiu li-ah vantungmi li, kiu khatah khat ciat dingin leitung, tuipi tung, le singkung khat peuhpeuh a mutkhak loh nadingin leitung huih lite lencipin a om uh ka mu hi. Tua ciangin a nungta Pasian’ ciaptehna a tawi vantungmi khat, nisuahna lam panin hong paito ka mu hi. Leitung le tuipi suksiat theih nading vangliatna a kipia vantungmi lite kiangah amah in nakpitakin gen a, “I Pasian’ nasemte, a taltang uhah ciaptehna i bawl khit matengin leitung, tuipi, le singkungte susia nai kei in,” a ci hi.\nTheih ding: Pasian’ mite in Pasian’ lamah a pang uh a hih lam a kilatna ciaptehna khat ngah ding uh hi (Ezekiel 9:4).\n2. Pasian’ ciaptehna koi-ah kimu ding hiam? (Isaiah 8:16; John 14:21,23)\nKa nungzuite aw, Pasian in kei tungah hong piak hih thute, limtakin kemin koihcing un.\nKeima thupiakte sangin a zuite in keimah hong it ahi uh hi. Kei hong it mite pen ka Pa in zong it ding a, keimah in zong itin amaute tungah ka kilang ding hi,” a ci hi. Jesuh in, “Kei hong itte in ka thu zui ding uh hi. Ka Pa in zong it ding a, ka nihun tua mite kiangah pai-in amaute tawh ka omkhawm ding uh hi.\nTheih ding: Thupiak Lina ah Pasian’ min gelna om hi. Tua sungah Pasian’ min, a zamin – Piangsakpa, A ukna gam – van leh lei, cihte kimu hi. Thupiak dang teng a hih leh pasian maan lote in zong bawl thei lel hi. Thukham Sawm pen Piangsakpa’a a hih lam Thupiak Lina in hong lak hi. Tua tham lo-in, thu-um lote in zong thupiak a dang kua teng zui thei lel uh hi. A hi zongin Thupiak Lina in Piangsakpa Pasian’ tungah a citak kua hiam cih kilang khia sak hi.\n3. Sabbath ni pen bang hi kici hiam? (Paikhiatna 31:17; Ezekiel 20:12,20)\nTopa ahi keimah in amaute pen mi siangtho-in ka bawlna thu a phawk nadingun kote’ kikalah thukimna limin Sabbath tan ding thu ka pia hi. Kei pen Topa ahi note’ Pasian ka hihna na phawkna ding uh le note tawh i bawlsa thukimna lim dingin Sabbath-te na siangthosak un,’ ka ci hi.\nNi guk sung teng Topa in van le lei bawlin, a ni sagih ni-in amah tawlnga a, a tha dimsakkik hi. Keimah le Israel mite’ kikalah hih Sabbath ni pen lim khat hi tawntung ding hi, ci hi,’ ci in,” a ci hi.\nTheih ding: Sabbath tanna in, Piangsakpa Pasian, a Topa-a a teel kua hiam cih ciaptehna lim leh melcikna a hihi. Mihing lam panin thumaan a hih lam ciaptehna, Pasian’ lam panin Ama neihsa a hih lam ciaptehna a hihi.\n4. Christ hong pai kik ma-in Pasian’ thukham leh thuneihna bang kicih ding hiam? (2 Thessalonian 2:2-4)\nTopa’ hong pai ding ni hong tung khinta hi, ci-a thu kigenna hangin lunghimawhin lungmangin om kei un. Thuhilh khat peuhpeuh in hih bang thu hong genkha thei ding a, tua thu pen kote’ gen leh gelh hi, ci-in zong genkha ding uh hi. Ahi zongin kuama khemsa-in ta kei un. Bang hang hiam cih leh nakpitakin Pasian langpanna lianpi le hell khuksung a tung ding ahi A Gilopa hong kilat matengin tua Ni hong tung lo ding hi. Tua A Gilopa in mite’ biak pasian a kici khempeuh le na khempeuh nialgawp ding hi. Tuate khempeuh sangin a lianzaw-in a kingaihsut banah, Pasian ka hi hi, ci-in Pasian’ biakinn sung mahmahah pai-in va tu ding hi.\nTheih ding: Daniel phung sagihna sunga a kigen kholsa thu Pau in hong pulak kik a hihi.\n5. Pasian a langpangpa bang zah ciang kalsuan ding hiam?( Daniel 7:25)\n“Amah in a Lianpen Pasian langpangin thu gen ding a, Pasian’ mite a bawlsia ding hi. Amah in amaute’ biakna tawh kipawl thukhamte le pawi bawlna hunte kheelsak ding hanciam ding a, ama khut sungah kum thum le alang sung Pasian’ mite a om ding uh hi.\nTheih ding: Langpangpa in Pasian’ mun bek tuh sawm lo-in, Pasian’ thukham laih sawm lai hi. Tua pen Pasian mahmah in zong a hih theih loh thu a hihi. Tua thu Daniel 7:1-23 sungah kimu thei hi. Daniel in sapi li mu hi. Leitunga a kiluah suksuk ding kumpi gam lite hi ci-in vantung mi in gen hi. Daniel’ huna kipan Pasian’ mite a khel bawl Babylon gam, Medo Persia gam, Greek gam leh Rome gam hi ding hi. A sapi lina in ki sawm a neih mah bangin, gam lina a hi Rome gam khen sawmin kikhen ding hi, ci-in vantung mi in gen hi. Tua pen AD kum 300, 400 leh 500 lai pawlin piang hi. Tua gam neuneute sung panin Pasian kosiatna kam leh mit a nei ki neu a hi gam sawm leh gam khatna hong ding ding hi.\n6. Tua ki neu pen Pasian kosia-a, A thukham zong laih ding a hanciam kumpi khat hi ding a hihna bang in hong lak hiam?( Daniel 7:24,25)\n“Ki sawmte pen tua kumpi gam sung panin a hong piang ding kumpi sawmte ahi uh hi. Tua ciangin kumpi dang khat hong piang leuleu ding a, amah in a omsate tawh a kilamdang mahmahin kumpi thum a nuaisiah ding hi. “Amah in a Lianpen Pasian langpangin thu gen ding a, Pasian’ mite a bawlsia ding hi. Amah in amaute’ biakna tawh kipawl thukhamte le pawi bawlna hunte kheelsak ding hanciam ding a, ama khut sungah kum thum le alang sung Pasian’ mite a om ding uh hi.\nSee also Muhna Khat tawh Thukhen kei in\nTheih ding: (1) Rome gam sung panin hong ding khia ding hi. (2) Rome gampi a kitap khap khit ciangin hong ding ding hi. (3) Ama mai-a om-sa gam thum hong susia ding hi. (4) A om sa gam dangte tawh a dan uh kibang lo ding hi. (5) Pasian’ mite bawlsia ding hi. (6) Pasian’ thukham laih ding hanciam ding hi.\nLeitung ah hih bang vangliatna a nei khat bek oma, tua in Roman Catholic Pawlpi a hihi. Thukham laih ding a hanciamna zong hih bangin gen hi: “Catholic pawlpi in a khial thei lo ama thuneihna tawh thukham lina sunga Sabbath ni taangin Sunday ni pen ni siangtho dingin bawl hi.” Kansas City Catholic, February 9, 1893. Catholic laibu khempeuh ah hih thu a genna uh kibang khin hi.\n7. Mangmuhna bu in Daniel’ gen mah tawh a kibang bang thu hong gen hiam? (Mangmuhna 13:1,2,5,6)\nTua laitakin tuipi sung panin ganhing khat a hong pusuak ka mu hi. Tua ganhing in ki sawm le lutang sagih nei a, a ki sawmte tungah lukhu khat ciat om a, a lutang sagihte tungah min hoih lo khat ciat a kigelh hi. Tua ka muh ganhing pen kamkei tawh kibang a, a khete vom khe tawh kibang a, a kam pen humpinelkai kam tawh a kibang hi. Gulpi in tua ganhing tungah ama vangliatna, ama tokhom, le aana lianpi a pia hi. Tua ganhing, kiphatsakna le kam khel nono a pautheih nading le kha sawm le nih sung aana a zattheih nadingin thu kipia hi. Tua ahih manin Pasian, ama min, a omna mun, le vantungah a omte khempeuh samsia-in a ko gawpgawp hi.\nTheih ding: Daniel in sapi li-a a muh pen John in khatin na mu hi. A hi zongin a lim a lai kibang linlian uh hi.\n8. Tua vangliatna in bang hih ding hanciam ding hiam? ( Mangmuhna 13:16,17)\nTua ganhing in a lian a neu, a hau a zawng, sila le sila ahi lo, mi khempeuh in a taklam khut tung uh ahih kei leh a taltang uhah ciaptehna a neih nadingun thu a pia hi. Tua ahih manin tua ganhing min ahih kei leh a min tangin a nambat ciaptehna a tungah a nei lo mi peuhmah, vanlei vanzuakin paikhia thei lo uh hi.\nTheih ding: Roman Catholic Pawlpi in leitung ah Pasian’ taanga a ding hi ung, a cih mah bangin Pasian’ ciaptehna a zil dingin ciaptehna dang khat hong bawl hi.\nPasian’ ciaptehna in Sabbath tanna a hihi. Roman Catholic Pawlpi tunga cihtakna ciaptehna in Sunday tanna a hihi. Catholic Pawlpi in Sabbath laih takpi mah hiam ci-a dotna, Cardinal Gibbons-i thuzeekpipa Mr. H. F. Thomas in 1895 kum November kha-a a dawnna ah, “Catholic Pawlpi in ama laih mah a hih lam a gen mah bangin, . . . tua banga a laihna in biakna vaite ah pawlpi in thu a neihna ciaptehna khat a hihi.” ci hi.\nSee also An Adventist Remnant in the Wilderness\n9. Tua ciaptehna sanna tawh kisai-in Pasian in bang hong hilh hiam? ( Mangmuhna 14:9,10)\nTua ciangin vantungmi a thumna in a masa tegel hong zui leuleu-in nakpitakin, “Tua ganhing le a lim bia-in a taltang ahih kei leh a khut tungah ciaptehna a ngah mi peuhmah in, Pasian’ leenggahzu zong dawn ding uh hi. Pasian in ama hehna ahi leenggahzu khauh pen ama hehna hai sungah a dimtakin sung khinzo ta hi. Tua bang mite pen a siangtho vantung mite le Tuuno mai-ah meikuang le kat khu tawh gimna kipia ding hi.\nTheih ding: Pasian’ “ciaptehna” tawh a kilehbulh a hih lam thei napi-a “sapi’ ciaptehna” a sang teiteite in Pasian’ hehna bekmah lemlawh ding uh hi.\n10. Sapa’ ciaptehna a sangte leh Pasian’ mi siangthote a kilamdanna bang hiam? (Mangmuhna 14:12)\nPasian’ thupiakna zui-in Jesuh tungah a citak Pasian’ mite adingin thuakzawhna kisam hi.\nTheih ding: Pawl khatte in Pasian do-in, A thukham nialin, A Sabbath awlmawh lo uh hi. Pawl khat in a hih leh Pasian leh A Tapa itin, Ama thukham tawh kituakin nungta uh hi. Tuate Khawpi Siangtho sungah kilut sak dinga Pasian tawh om khawm ding uh hi (Mangmuhna 22:14,15).\n11. Sabbath maan a pahtawite’ tungah Pasian in bang kamciam pia hiam? (Isaiah 58:12-14)\nTanglai-in a kisia na munte uh na lamkik ding uh a, khang tampi sung a kisia bulpite na dingtosakkik ding uh hi. Note pen a sia a puahkik, ten nadingin mun siate a ngei a bangsakkikte hong kici ding hi. Note in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa’ ni siangtho pen pahtawihuai na cih uh a, note in pahtawi-in note’ deih bang zui loin, note’ ut bang hi loin motpau loin na om uhleh, keimah biakna hangin lungdamna na ngah ding uh a, leitung khempeuhah pahtawina kong ngahsak ding hi. Na pu uh Jakob tungah ka piak leitang luahin nuam na sa ding uh hi. Topa ahi keimah in hih thu ka gen khin hi, a ci hi.\nTheih ding: Hong Piangsakpa a hih manin Ama tungah ih thumaan ding Pasian in hong kal thei hi. Tua dinmun pen Satan in do-in, a kipiang sak nate a hi ni khawng, ganhing khawng, mite a biak sak zawhna dingin hanciam hi. Piangsakpa kiang pan mihing’ lungsim a hei khiat zawhna dingin milim biakna khawng zong zang hi. Sabbath ni in Pasian’ tunga thumaanna ciaptehna lim hi-a, tua penmah Satan in a khekna ding hanciam hi. Khrist hong pai ma-a a piang ding kidona ah Sabbath thu a pangpi hi ding hi. Koi lamah na pang diam? Kua’ ciaptehna na sang hiam?\nBy Billy mang\n& Pr. Langh Sawm Mang\nDoes God overtake man's life?\nTags: Articles, Billy Mang\nPrev post Donate a Book Campaign\nNext post ZSL 8: Huihpinung Tuipi pan Van Meei Tungah


url: =Malaysia, Johor Baru ah mawtaw khatin Bicycle tuang khangno mi 8 taihlum in mi 8 liam ~ ZD :: ZOMI DAILY\nposted on 18 February 2017 at 1:08 pm UTC+9:30 Lomkholna: Malaysia, News, Sawltak, World\nMalaysia, Johor Baru sungah Saturday zingsanglam in Nissan mawtaw khatin setbing “bicycle” atuang khangno honkhat taihkhagawp ahih manin, mi 8 si a, adangzong mi 8 liam cih theStar pan kiza hi. Tua Nissan Almera mawtaw ahawlpen numeikhat hi a, kum 22 aphapan khat ahihi.\nJohor Baru South OCPD palik ulian khat ii genkhiatna ah hih Accident apianna munah mi 6 sipah a, adang asi nihte pen Hospital Sultanah Aminah akipuak laitak in zato tungmanlo in lamkal ah asi uh cihi. Hih khangno tepen ahon in Bicycle tawh avakkhawm ngeingai uh hi a, mi 16 pha uhhi. Avek un akum uhpen kum 13 pan kum 17 gual vive ahi uhhi.\nTuahsiatna apianna munpen Johor Baru, Mahmoodiah Muslim Cemetery gei aom Jalan Lingkaran Dalam kici lampitung ah hi a, tuni (18 Feb) Saturday zingsang 3:30am hunpawl ahihi.\nPolice te’n kankhiatna panin amuhkhiat masakna ah hih khangnote pen Taman Pelangi panin Jalan Skudai lam zuanin Bicycle tawh apaikhop laitak un aki taihkha hiding cihi.\nKum 22 aphapan numei mawtaw hawlnu zong palik te’n manphot uh a, JBS Traffic Unit ah kem uhhi. Police te Checking bawlmasakna ah bangmah guihtheih khamtheih zanglo, zu khamlo ci uhhi.\nTua Driver nu ii genna ah hih Bicycle tawh ataihkhakte pen lampi laizang ah apai uh hi a, khua miallua ahih manin, kimulo aphutkhak ci’n genkhia hi.\nPolice thunei te genna ah hihvengkiim tengah khangno te ahonhon in Bicyle tawh vakkhawm ngeingai thei uh cihi. Khatveivei mi 30, 40 cihbang phathei uh cihi.\nCar rams into cycling teens, eight dead\nZankim khuazat mahmah khawngciangin hibangdan in avakkhiathei tepen Johor Baru Selatan (JBS) te’nzong Traffic Rule thukhun tawh kituaklo ahih manin, mantheizel uhhi. Tukumsung bekbek inzong JBS te’n Operation (Operasi) bang bawlkhin uh a, Bicycle zong 17 bang ki matsakkhin cih kiza hi. ZD Sawltak #zomidaily\nPrevious: Zomi Nam Ni bawldingvai Thu Taangkona ~ Zomi Innkuan OK\nNext: ZAM Thupuak :: 19 February 2017\nA Reflection on Kuki – Zomi Conflict of 1997 ~ Carey Suante\nGaruda Airlines tungah Bomb kapua ci’n ciamnuih in agen Passenger khat kiman


url: =Makai Leh Ciamnuihna. Agelh ~ Lian Muan Kim - Laibu Saal\nHome > Thuluui/Articles > Makai Leh Ciamnuihna. Agelh ~ Lian Muan Kim\nMakai Leh Ciamnuihna. Agelh ~ Lian Muan Kim\nMakai Leh Ciamnuihna\nPhoto Credit : AAUW\nCiamnuihna icih ciangin i mawk ciakciakna, i pum nuihnuih nate a gen hi zaw lo-a, Khazih sungah i neih lungdamna, lungdam theihna hanga gahkhia nuihzakna, lungtaina leh nuihzak huai tuamtuam gen a, i nuih lingling theihna ahi hi.\nMihingte' nuntakna pen kimanlah mahmah den hi. Lungnop nading zong om khollo hileh kilawm phial hi. Radio ngai in, tadensa sim in, TV en lehang kithahna, kidona leh khuahun sia tuamtuamte hangin sihna manna tampi tak om den hi. Ni dangin huihpi nung leh khuasia tuamtuamte i zangei bek a, ahi zongin tu hun ciangin i gam sung mahmah ah zong i tuakkha ta hi. Nuntakna haksa in dahna kahna tampi tak a om hangin tuate ultung sak denlo in Pasian sungah i lametnate no suak saka lungdamna tawh nisim i kalsuan ding thupi hi. Banghang hiam cih leh minute khat nuihna in dahna hun saupi vengsak thei hi. Tua ban-ah, Sebastien Roch Nicolas Chamfort in: Ni C 109 Ni Pammaih penpen ni in i nuihloh ni hi. - Chamfort pammaih penpen ni in i nuihloh ni hi, acih pen hi kasa mahmah hi. Nuih theih nading ciamnuih kisam a, ciamnuih gen siam makai khat kiang pan kitaikhia sesu nuam khollo hi.\nThugen minthang Henry Ward Beecher in: Ciamnuih bawl theilo khat pen lamphokna khempeuh a, a tuan langlang, spring neilo bawngleng tawh kibang hi, ci-in gen ngei hi. Laisiangtho in lungdam theihna ih thupina pawlkhat hong gen hi. Hih anuai-a te en le hang:\nTopa sung lungdamna in ka thahatna hi (Neh 8:10).\nHong kibawlsiatna hunte beita-a, A lungdam thei mi in pawikham ding hi (Pau 15:15).\nLungdam theihna in zatui hoih hi-a, Lungsim kitapzanna in cintuiguh kangsak hi (Pau 17:22).\nMawhna sila pan suahtak khit nungsang Tapidaw piangthakte' a dingin lungdam lungnop ding leh maitai ding bek kisam lai hi. Tapidaw hi napi maigum den in a heh tawh kibang den lehang mite in i Tapidaw hihna hong eng lo, hong utpih lo in hong lunggulh pihlo ding uh hi. Tua ahih manin i Tapidaw hihna pen lungdamna, lungnop khamuanna tawh zong i lahkhiat theih ding thupi mahmah hi. Tua banga i lahkhiat na dingin nisim i nuntakna ah Topa'n hong nusia khin banga, lung patau, lunglau, lungkham sinkham a i om loh ding kisam hi. Tua banga omkha a om leh zong makai pa in a lungkim sak, a lungdamsak ding kisam hi. Tua banga hih theih nading in a hun leh a mun tawh kituak in ciamnuih siangtho zat theih ding thupi hi. Ciamnuih in a mah uklo dinga, a mah in ciamnuih uk zaw ding hi.\nNi Pammaih penpen ni in i nuihloh ni hi. – Chamfort\nCiamnuih uuk lo-a maipuam ngeungau denkeei leh mi a nuisak ngeilo-a, a taitai, a haphap makai khat kuan zui- nuam ding hiam! Thugen siamte ahi zongin makai hoihte a tamzaw pen ciamnuih hatte ahi uh hi. Charles R. Swindoll pen thu a gen ciangin ciamnuih tamlua ci-in kigensia thei zel hi. Charles Huddan Spurgeon kiangah mikhat in: Spurgeon aw, thu na gen ciang ciamnuih tam lua, acih leh Spurgeon in: Ka ip zah thei le cin hong hawlkhia khin ni teh, ci-in dawng kik a: Kikhop laitak nailang sung lusuk ngauhngauh sangin tawmvei nuihna hoihzaw tham hi, na ci lai hi.\nKum 50 sung bang Pasian nasem minthang F. J. Hallett in: Pasian nasepna sungah makai gualzo pente in ciamnuih hat simthamte leh Pasian hehpihna a telsiamte ahi uh hi, ci ngei hi. Ciamnuih pen a hoihlamin zang thei lehang i tawl hong damsak, hong suakta sak, lungkhamnate hong nuam tuam sak in i vai hong kuang sak hi. Thu thei pawlkhatte in nuihzakna pen sum le pai tawh kilei theilo, zatui hoih mahmah khat hi, ci uh hi. Makai siam Dr. Joy M. George le Dr. Do Suan Mung-te in ciamnuih siangtho zang thei mahmah uh a, vai haksa lungkham huai i sak thu pawlkhat nangawn vatun le hang baihno tak in hong dawng thei uh a, a nuisa leh a lungdamsa peuh in kiciahkik ziau thei hi.\nHoih zaw tham hi.\nTopa Zeisu zong thu a gen ciangin ciamnuih a hat simtham khat ahih lam kilang hi. Mualtung thuhilhna ah: Nang mit sunga singpek kisiat zeza phawkkhalo-a na sanggam pa' mit sunga ninthem, banghang etsak na hiam! Bangci bangin na mitsunga singpek mulo pi-a na sanggam pa kiangah na mit sunga ninthem hong lakkhiat sak ning ci thei ding na hiam! acih ciangin a uanggen simtham hi-a, tualai takin a thugen ngaikha lian le hang i nuihza mahmah ding hi.\nTua ban-ah, laitei-te (Scribes) leh Pharisee-te kiangah: Mittaw makaite, thokang na dawnkhak loh nading un tui khaih tangtang napi uh cin, Kala-oh na nawmvalh ve vua…kang setsat a kizut han tawh na kibang ve vua, na ci lai hi (Matt 23:24, 27). Tua laiteite le Pharisee-te' a dingin bel thuakhak mahmah ding hi napi thungaite a dingin nuihzak huai mahmah hi. Khauh la khauh, maan la maan, nialtheih zong om khollo ding hi. Hih pen Zeisu in a gennop teng khempeuh ciamnuihna dan khat tawh helh a, a genna leh a taina hi ziau hi.\nSanhedrin mai ah Pawlu a din laitak (Nasemte 23:1- 10) in a nuihzak huai simsim thu khat hong mukhia hi. Amah a mawhpaih, a langpante ahi Pharisee-te le Sudducee-te in amah a mawhsak laitak un Pawlu in a upna uh a kibat loh lam na thei gige hi. Tua leh, Pawlu in thawhkikna a up lam hong pulaak khia ahih manin thawhkikna a-um Pharisee-te le a-umlo Sudducee-te kinial dihdih uh a, amau kikal ah nakpi buaina thu hong piang hi. Tua laitak in Pawlu nui khutkhut kha ngel ding hi. Kawlentu masa 15:8 ah Pawlu in: A maan phalo in suak ing, acih ciangin a khelpau mah mah ahi hi. A laikhak a sim Kawlentu khua mite in tua lai a sim uh ciangin nuihza mah mah ding uh hi. Kawlentu pawlpi mite a huh nading in pawlpi tuamtuam ah huhna a ngette pen ka buluh hi, ci se hi (Kawlentu nihna 11:8). Tua ban-ah, amah leh amah ngiansiam pa kici se hi (12:16).\nThu a ngaihsun\nSaksak pa sangin\nA nui sak pa in\nTam ngah zaw hi.\n- Malcolm de\n1984 kuma kum 76 a pha USA President Ronald Reagan in a nih veina (term nihna) mekuang a lui na ah Walter Mondale tawh hong kidem uh hi. Thu kinial Mipite Thu a ngaihsun Saksak pa sangin A nui sak pa in Metang Tam ngah zaw hi. - Malcolm de Chazall 112 masakna ah Mondale in: USA President dingin Reagan upa lua ta, a cih leh Reagan in dawng thei phalo ahih manin hong lel pian hi. Nihvei a kinial hun uh hong tung kikta-a amau tegel hong kinial leuleu uh hi. A nihvei kinialna ah bel Reagan in ciamnuih hong gen a, baihno tak in hong zo ziau hi. Dotna dawng dinga hong dingto Reagan in: President sem dingin kiging mah ing. President semlai leng USA President semngei khempeuh lak ah a upa pen ka hi ding hi. Hih kum tawm khangno lai leh tuahkhak a hau nailo mipa ahi Mondale bangin ken bel kum (khangno na, khangham na) tawh kuamah ka ko sekei ding hi, acih leh mipite nui zuahzuah uh a, kipakta mahmah hi.\nA hoihlam in zangthei le hang hoih mahmah napi a hoihlo lam peuh a, i zat khak le lah a sia pen zong hongtun thei hi. A diakdiak in ciamnuihna ah kamnin, kammal kihhuai peuh i zat khak ding kidop huai mahmah hi.\n1) Charles R. Swindoll pen October 18, 1934 in Texas ah suaka, 1963 in tuiphum sia ngah hi. 1994 kumin Dallas Theological Seminary ah Siapi sem a, tulai takin Chancellor sem hi. 1998 kumin Stonebriar Community Church phut a, tua khit a sawtlo in pawlpi mi hong khang pah hathat ahih manin US a pawlpi lian pen khat hong suak hi. Laibu bu 70 val bang gelhkhin a, tuate lak pan in bu 30 val bang pen USA laibu kikhawng pen sazian ah kihel hi. Insight for Living a kici Radio program pan nisim in thugenna neiden a, a thugen khempeuh kampau 15 in kilet den hi.\n2) Charles Huddan Spurgeon pen June 19, 1834 in suaka, 1851 kumin a masa pen thugenna nei hi. Tua kum mah in tuiphum sia kipia hi. Kum 19 a phak ciangin tua hun laitak in England a tuiphum pawlpi lian pen ahi New Park Street Chapel ah pastor sem dingin kisam hi. Kum 22 113 a phak ciangin England ah thugen siampen in kiciamteh hi. January 8, 1856 in Sunsanah tenpih in tapa nih nei uh hi. October 7, 1857 in The Crystal Palace ah thugen a, mi 23,654 pha ahih manin mi tampen ni in kiciamteh hi. 1865 kuma kipan a thugente kalsim in 25,000 bang kihawmkhia hi. Nipi sima a thugenna ah ki-apna sam ngeilo a, ahi zongin nipi khuavak ni simin Zeisu a sang nuam mi, a inn a, a hawh kitalawi lo hi. 1857 kum in Laisiangtho sang phuan a, asih ma in tua Laisiangtho sang The Pastor's College pan Pasian nasem 900 bang sangkah hi. 1869 kum in Tagah Sang zong phuan hi. January 31, 1892 kum in Mentone khua ah si hi. Thugen siam mahmah ahih manin Thuhilh Siate' Pupi cih min tawh kipahtawi hi.\n3) Joy M. George pen Dallas Theological Seminary, pan Th.D a man khit ciangin Asian Christian Academy, India ah Siapi sem hi.\n4) Do Suan Mung in September 1, 1986 ni-in Laisiangtho sang Faith Baptist Bible College and Seminary Tedim ah hong hi. Tua zawh kum 17 khit ciangin Faith Baptist Theological Seminary, Yangon ah hong leuleu hi. Hih sangte pan in sangnaupang tampi tak mankhin uh a, muntuam gamtuam ah Pasian nasem muanhuaite suak uh hi. Hih Siapipa pen gamsung ah zong Pasian mizat muanhuai makai hoih mahmah khat ahi hi.\n5) Sanhedrin icihte in Zawmah kumpite piak thuneihna nei uh a, mi khat peuhpeuh in amau deihna tawh kituak a, a gamtat kei-a leh thukhen thei uh hi. Sabbath ni le zumkhak ni longal Jerusalem ah kikaikhawm den uh hi. Palikte khawng a-ut bang un sawl thei ziauziau uh a, amau hihna ciang tawh thunei mahmah uh hi. Siampi pa makaih- na tawh Pharisee-te le Sudducee-te kipawlkhopna ahi hih Sanhedrin ah mi 70 pha hamtang uh hi.\n6) Ronald Wilson Reagan pen Feb. 6, 1911 in Tampico, Illinois ah suak hi. Presbyterian pawlpi sung pan in khangkhia hi. Dixon, Illinois ah tansawm sang a kah lai 114 ahi zongin, Eureka College ah sang a kah lai pek a kipan ahi zongin mi minthang khat ahi hi. Cowboy actor a suah khitciang 1966 kum in metang 1,000,000-val ngah ahih manin California ukpi suak hi. 1970 kum in a nihveina ngah kik leuleu hi. Zi nih nei in a zite'n ta nihtuak nei uh hi. 1981 kum in 40th US president hongsuaka term 2 mah sem hi. June 5, 2004 in si a, George Washington leh Abraham Lincoln zom ah president hoihpen khat in kiciamteh hi.\nMakaih Pilna. Laibu\nLaigelhpa Dr. Lian Muan Kim in Zomi eLibrary/Laibusaal ading in phalna ahong piak ahi hi.\nItem Reviewed: Makai Leh Ciamnuihna. Agelh ~ Lian Muan Kim Description: Rating: 5 Reviewed By: Cinpu Zomi


url: =Malaysia ah Chin te khat temta tawh kidawtgawp ~ ZD :: ZOMI DAILY\nposted on 7 December 2016 at 4:52 pm UTC+9:30 Lomkholna: Malaysia, News, Sawltak, Zomi\nMalaysia gamsung aom Chin mikhat temta tawh kidawtgawp cih Meipi FB Group pan kizasawn hi. Tua akidawtgawp pen pasal, kum 23 aphakhinpan khat hi a, aminpen Ni Mang kici hi. Amahpen Kawlgam, Chin State sung aom Hakha, Malsawm khuapan kici hi.\nZanni Tuesday (06 December) ni in UN Card tettan tu (Card Renew) dingin apai ahihi. Lamkal ah zingsang 9:30am hunpawl in migilo te mi 4 in Motorcycle tawh phu uh a, akhe taihkha in tuksuk hi. Atuk khitciangin temtawh satgawp uhhi.\nApumpi tungah liamma mun 30 bang om ci uh a, ahi zongin silo in avengkiim aomte huhna tawh palik te’n zato napuakthei uh a, tulaitak zato ah kikem cih kiza hi. Akhe zong kitan ahih manin sittawh zopkulding ci uhhi.\nAtuahsia te genkhiatna ah hihpen sumdeihman in, damiah taih cihtepawl tawh kibanglo a, Kawlgammi kahih manin hong bawlsia uh hiding cihi.\nHih thupiang tungtawn in Zomi te’nzong ngaihsut huai thu hongtam semsem hi. Tulaitak ihzakzaksa mahbang in Malaysia gammi te’n Kawlgammi te hong nuamtuam khollo uhhi. Rakhine State sung minamvai buaina hangin Rohingya ahilo, Kawlgammi limlim hongki muhdah a, hongki suamkhakding lauhuai mahmah ahih manin, kidop siamding thupi mahmah hi.\nRelated: US in Japan te tui a tumtheilo vanleng puakna kisam\nKhuasung navakciang inzong Kawlgammi nahihlam hongkitheihloh nadingin kidopsiam in. Kawlgammi nahihlam hongki theihsese lohhangin phamawhlozaw khading hi. Gammite lakah omdan, tatna, paudan kidopding thupi hi. ZD Sawltak #zomidaily\nNote: Amau Zomi kicilo uh a, Chin kici ahih manin, amau kicihdan in “Chin te khat” ci’n konggelh uh ahihi.\nPrevious: Rohingya tebek UN Card kipiahen ci’n Malaysia Minister khatin genkhia ~ ZD\nNext: Pakistan vanleng khatkia, mi 47 si


url: =ZNC/ZCD kum 30 cin tangkona (24 Oct 2018) :: ZOMI DAILY\nposted on 24 October 2018 at 5:54 pm Lomkholna: News, Politics, ZCD, Zomi\nKum 30 ih cihpen kamtawh ihlawh takciang in minute (1) zong sawtlo, manlang mahmah hinapi in makaite gimna, tawlna leh gentheihna pen gentheih hilo hi. Ahihhang hihciangdong hong mualsuahpih Zomi hong aangvan anungta Pasian min ih phat hi.\n1) 1988 kumpan gambup zatding thukhunpi (Constitution) igeel pen 1. Federal ki ukna diktak tawh gambup kilamh nading 2. Gambup Innpi (Hluttaw/ Parliament) dawl 2 koihding 3. Tua gambup Innpi dawl 2 te athuneihna kikim ding 4. Gambup innpi adawl tungnung ah gamkee (State) khatciat pan taangmi kikimtek puaktheiding 5. Gambup kumpi (Union Government) thuneihna ciangtanding 5. Tualo atamzaw thuneihna teng gamkee te tungah piading cih ahihi.\n2) 1990 kum gambup kiteel sungin thukizakna tuamtuam ahi Radio, TV News leh laihawmte pan aki suahkhia/ tangko Zomi National Congress ngimna leh tupna, sepding: 1. Ih minam min diktak Zomi kicih ding (zomi Identity) 2. Mipi teelcing taangmite tungtawn gam ki makaihna Democracy diktak tawh ki uknading 3. Suahtatak kidemna om sumlei sumzuakna zatnading (Market Economy) 4. Panglong thukimna leh lungsim bulphuh kibelpawlna gam lamkhiat nading (Panglong Agreement and Spirit Based Federal Union) cihte thuguilet in kinei hi.\n3) 1988 gambup gamvai kikhelna tungtawn hong piangkhia 1990 kum gambup kiteelpi inzongh gambup ki ukna thak ah kalsuanding cih ih thuguilette mualsuah nang ngimna tawh kiteelpi ki lutt in Tedim leh Tonzang pan taangmi 2 kiteelcing hi. Ahhih hang gambup thuneihna mungpi 3 teng galkap kumpi in mipi teelcing taangmite tuangah apiakloh takteh 1990 – 2010 kumsungteng hun haksat mahmah laitak nangawn matlehen thuakta lehang maban kizomto suak veve hi.\n4) 1998 kumteh galkap kumpi alinglawngsak mipi aitang ading mipi teelcing taangmite (Committee for Representing People’s Parliament) cih aki phuatkhiat takciang inzong iminam Party mah apankhiapi lakah kihel leuleu hihang.\n5) Gamvai khuahun tawm hongkikhel takciangin 2015 kumteh gambup kiteelna kilutkik theipan hi. Tua kiteelpi pan Zomi Congress for Democracy mintawh teelcing MP mun 6 bang Zomi mipite pankhopna hangmahtawh Tedim leh Tonzang pan kilawhcingto leuleu hi. Hih hunsung ah 2008 thukhunpi nuaimah ah Zomi mipi taangpi leh taangtate kisap leh khantohnang ngahtheih sunsunteng septheih tantan kisemto in kisemto suakding hi.\n6) Zomi National Congress kum 22 cinnna 2010 kumin Kalaymyo ah kibawl theihi. Tua tungtawn tangkona khat kisuahkhia in tukhang Second Panglong Conference sapkik kulhi cih ahihi. Tua thusuahteng tulaitak gambup thudotpi Aung San Suu Kyi tungah ki ap pahhi. Tua Zomi te patkhiatsa pan hong piangkhia 21st Century Panglong pen tunidong gambuppi in maban akizomto suak ahihi. Zomi akip tatak nading vaihawmna zong 2014 kum gambup milip kismna (2014 Myanmar Census) ah Zomi bup hanciamna tawh Zomi nimam min khumkhia ta hihang.\n7) Ahi zongin ih ngimna leh tupna te avekpi matut nailo hihang. Ih mai ah sepding omlai maban tampitak te ih mualsuah mateng kikhawl peuhmahlo dinghi. Tua ahih manin tukhangin atangtunglo teng khangsawnte zuihding lampi leh khaicii kituhkhinta ahih manin tukhangin atangtung nailote khangsawnte in hong zomsuaktoding uhhi. Central Executive Committee, Zomi Congress for Democracy\nZNC/ZCD kum (30) cin Tangkona\nTuni pen 1988 kum gam kikhel nading gambup mipi lungdeihna pan hong piangkhia Zomi National Congress/ Zomi Congress For Democracy kum (30) Cinni ahihi. Kawlgam gamvai haksat hun pan tuni ciang dong gambup kikhel nading nuntakna khual-ul leh gentheih liangvaihna tampi tuakin mapang den Zomi te ineihsun iminam party ZNC/ZCD kum (30) hong cing ta hi.\n27 February,1989 kum pan mualmi party (25) kipawlna United Nationalities League For Democracy (UNLD) sung leh 1998 kum tak teh 1990 kum teelcing taangmi MP honkhat ban ah makai honkhat tawh kiphutkhia mipi aitang ading teelcing MP kipawlna (Committee For Representing People’s Parliament) apankhia ah kihelin, 15 September, 2012 kum ciang’n akiphuanthakkik mualmi party kipawlna (United Nationalities Alliance) tawh tuni ciang dong Zomi sung bek hilo, unau mualmite tawh khut kilenin gambup ading mapang den ZNC/ZCD party tutan hong mualsuahpih Zomi thupha apia ibiak ipaii anungta Vanglian Topa’ min iphat kawmin hih anuai ah tangkona kong suaksak uh hi. Makaite’ sawlna tawh, Bob Tuangpi (24 October, 2018)\nPrevious: Zomi leh keimah ~ Lengtong Pauno\nNext: Malaysia, Shah Alam vengsung thau kikapna vaitawh kisai Photo leh Video update


url: =Koi manzaw: Christmas maw, X-mas? :: ZOMI DAILY\nKoi manzaw: Christmas maw, X-mas?\nposted on 5 December 2016 at 9:54 am UTC+9:30 Lomkholna: Article, Biakna, Christmas, Thangkhanlian\nMi pawl khat ten X-Mas cih pen man lo a, Khristian vai lo hi a ci tam mahmah hi. Tua ahih leh X-mas man lo a, Christmas man zaw maw? “X” laimal pen Greek laimal panin a kila khia hi a, X pen “Chi” a cihna tom (common abbreviation) “Χριστός” panin a kila ahi hi. Hih Greek laimal “X” pen mikang pau-in Christ a cihna ahi hi. “Mas” cih kammal leuleu pen Latin pau-in a kila khia mangpau kammal lui “Mass” (pawi) a cihna hi a, Spanish in “mass” pen pawi lian leh pawi thupi (carnival festival) a cihna ahi hi. Tua ahih manin X-Mas i ci zongin Greek leh Mangpau/Spanish a zang khawm ihi veve a, khialhna ding zong om tuan lo hi.\nI gensa mah bangin Greek laimal-ah “X” pen “Chi” ahih kei leh “Χριστός” cihna hi a, Greek ten Χριστός pen “Christ” ahih kei leh “Christos” cihna in na zang uh a, 1500s hun lai pek panin Christ cihna in na kizang ta hi. Greek ten Christian a cih ciangun “Xpian” ahih kei leh “Xtian” ci-in na zangin na gelh uh hi.\nMikang ten “Xmas” a zatna uh na sawt mahmah ta, Bernard Ward in “History of St. Edmund’s college, Old Hall” kici a gelh (1755 kum a kikhen khia) ah zong na zang hi. Bernard Ward sangin a kizang masa zaw pen 1551 kum-a kizang “X’temmas” leh 1100 in Ango-Saxonte khangtangthu (Anglo-Saxon Chronicle) ah zong “Xp̄es mæsse” ci-in na kizang ta hi. George Woodward in 1753 kumin a laikhakna zong “Xmas” na zang hi. Lord Byron in 1811 in na zang a, Samuel Coleridge in 1801 in na zang a, Lewis Carroll in 1864 in na zang hi. United States ah Royal Standard English Dictionary 5th Edition kum 1800 a kikhen sungah zong Xmas na kizang a, Xmas pen “Explanations of Common Abbreviations, or Contraction of Words” sungah na tuang a, Christmas a cihna hi na ci hi.\nOliver Wendell Holmes, Jr. in 1923 in Xmas na zang hi. Tua ahih manin English a zang gam ten kum zalom 19 panin Xmas nak zat mahmah cih kitel hi. Kum zalom 19 a kipanin Canada gamah Xmas pen ”Quotations with the word” kici sungah kizang a, tua loin Australia leh Caribbean gamte (Spanish, English, French, Dutch, French Creole, English Creole, Caribbean Hindustan pau a zang gamte) ah na kizang hi. Tua loin Merriam-Webster’s Dictionary of English Usage in bel Xmas za nuam pha lote lakah Xmas pen advertisements, headlines leh banners cihte ah kizang hi ci hi.\nX-mas zatding a phallo omhiam?\nOm lua hi. United Kingdom ah Church of England te Bishop of Blackburn lui Alan Chesters in a siampite (clergy) kiangah Xmas na zat loh ding uh hi ci-in thu na pia hi. United States ah 1977 in New Hampshire Governor Meldrim Thomson in thupulak khiatna (press release) suaksak a, tua-ah Xmas pen Pasian um lote leh lawki mi ten (pagans) a zat uh ahih manin Xmas cih zang kei un la, Christmas mah, X tang dingin Christ na zang un ci-in a deihna thu journalist-te kiangah na zasak hi.\nXmas i ci zongin Christmas i ci zongin a gennop a kibang veve ahi hi. Ahih hangin Xmas ahih kei leh Christmas cih pen Greek, Latin, mikang pau a kizatsak lanlan na hi zaw bek hi. I Zokam ah zong Jesuh’ Suahni ahih kei leh Lungdam Bawl ahih kei leh Lungdam Pawi cih kammah kinei buang ahih manin i Zokam mah zang tangtang leng ngaihpen a, khumzaw diakse bang hi.\nXmas/Christmas pen Jesuh hong suahni (a ni lian a kitel zawh loh hangin) phawkna leh lungdamna tawh i muakna ahih manin a Lungdam Pawi i cih sangin hoh Jesuh Suahni ahih kei leh Lungdam Bawl mah ci leng a ngaih zaw tam bang cih huai hi. A pawi pen a thupi zaw hilo in eite gum ding leh hon dinga hong pai i Topa Jesuh’ suahni genna in zang zaw leng bang a ci tam? Thang Khan Lian Source: Wikipedia/Blog Dictionary.com/Ligonier Ministries/\nPrevious: Ka Nu hong gen tangthu te ~ Zomi Quavadis\nNext: “Mihing leh Pa po” ~ Tual Khan Suan\nZomi Thanksgiving Day akibawlna ahang nam 10 (November Last Week)\nSingapore ah innteeng nasemin aom Lhai Nei Kim inntungpan kia in si\nLamzik akan laitak anungpan in Bus khatin nawkkha himahleh amathu in thokik in zusai ah lutsuak


url: =John Ramirez (Satan biakna pan aki khelpa) in Interview ah agenkhiat thute :: ZOMI DAILY\nposted on 8 June 2018 at 9:47 am Lomkholna: Biakna, Dimlunzam, News\nJohn Ramirez (Satan biakna pan ki khel pa) leh Bishop Ed Entrolloni leh Sidroth supernatural ah intervew na nih gawm khawm in ong suak sak ingh.\nJohn Ramirez pen pukhang pakhang a Santarita aki cih dawi biakna lak pan asangpen a bia innkuan pan ong khang khia hi. Apa in anu vuavua ahih man in, zan khat, zan niloh avuak ciangin, Satan kiang ah, “Ka pa si leh hoih ding hi,” ci in thu ka ngen niloh hi. Tua zawh asawtlo in, night club khat ah numeikhat in ka pa thau tawh akap lum hi. Tua thungetna hangin ka lungsim ki suanna khat zong aom beek kei hi. Satan kei kiang a ong ki lang a, ken zong “nang pen ka pa hi pah in” ka ci hi.\nHih thu teng apianma in hun khat lai in ka lungkham lua in ka pai pai leh mun khat ah Pasian thu ki gen cialpi ki bawl khat ka tuak kha a, ka va ki hel hi. Tua laitak itna ki sam in ka zonzon lai tak ahihi. Hunman ciangin altar call ah thu ong ki ngetsak ding hi acih ciangin, amai ah kapai hi. A hi zongin, naupang hilel ong ci ahi tam, kei ong ki kheng kheng in, thu ong ki nget sak lo hi. Tuapan in lungkia lua in, Christian cih pen kei a ding hi kei ka ci pah lian a, Satan khut sungah kaki pia vet hi.\nTua hun sang ka neu zawk lai in thupiang khat om ngei hi. Khatvei ka nu in aisan te kiang ah ong tonpih hi. Ka nu a ding sang’ kei a dingin, ong lim gen zaw uh a, “na tapa pen kha 6 sungin amit taw ding hi satan kiang ah apna nei in siansuah kul” ci uh a, ka nu zong patau in tua teng hih sak in ong ap hi.\nKum 8 kaphak ciangin, vantung thuapnihna pan khi (color) namkim khat ong kia hi. Tua awk den in, tua in dawilam sep theihna vangliatna ongpia hi. Tua color te pen bang hun in bang color te cih bangin, dawi tawh ki zopna ah lei (bridge) bangin aki zang te ahihi ci hi. Pasian tawh ki zopnading Zeisu aki zat mah bangin, dawi tawh pen tua color te ki zang hi.\nTua pan in, a za khang semsem a, kei citak tak in ka ki piakhia hi. Zan ni loh bang satan biakinn ah om in biakpiakna kanei hi. Christian te ihmut hun sung teng ahihi. Tua ciangin, satan in, mawhna bawl christian te vazongin la, ka gam adingin kai khawm in a cih mah bang in, zusai, club te party te ki bawl na ah christian te ava zong hi. Aki zop zia pen tua te lungsim man in kai in guk sak hi.\nMite asiatnadingin, hanciam tak in na sem a, tampi kangah sak hi. Asanglam ah a za lian khat ka hih mah bangin, nasep citak kei leng dawi te in punishment nasiatak ongpia hi. Ih inn kuan pih ten zong thuak thei hi. Nitak nai 7pm leh zingsang nai 5 kikal in Satan kiang ah discipleship tentan ka kah hi. Tua hun in, principalities, authority, ruler cih dawi te za leh na sep tuamtuam te ong sin sak hi.\nTua hun sung pen christian te ihmu uh ahih man in aveng apam te uh ki susia thei hi. Tua nasep pen limtak in sem kei leng accident, cinat lunat leh inn kuan sung ong susia in thaman ki pia hi. Khantomna sih baihna zong ki nei hi.\nThungen te in nakpi in mite a ding tangmi asep sak bangin, satan agent amah in zong esthroprogetion a cih apumpi sung pan pusuak in mi angah na ding in na nakpin sem hi, tua khit ciangin, veng khat angah hi. Veng khat angah leh kua mah in tua veng sungah gupna thu gen in pai thei lo uh hi. Veng khat apai uh teh singkung khat bulphuh thei uh hi.\nAdam leh EVE ZONG SING KUNG PAN IN AKI PAN HI ACI HI. Guta te in gu ding leh that ding susia ding in ong pai acih mah bang in kei zong satan i evangelist ka hih lai in, tapi daw sa te 200 bang satan mi ka suak sak hi. Biak inn leh Pasian na sepna te tampi zong ka susia khin hi. Amau pen koi bang tapidaw te ahiam cih leh biak inn leh leitung khe langkhat tuak anga te ahihi. A tatak in ci leng, satan pen ahawk thei humpi nelkai bangin kua te ne ding ci in ong pang den ahihi. Tua pen ki thei khol lo hi.\nVideo: John Ramirez is an example of God’s mighty power to set the captives free. John tells of how he was trained to be a satanic cult (Santeria and Spiritualist) high ranking priest in New York City—casting powerful witchcraft spells and controlling entire regions. Raised in an impoverished ghetto neighborhood, he grew up despising his father for his careless disregard of his family.\nNi khat ni ciangin, nungak hoih khat mu in, satan kiangah biak inn pai khuan ka ngen hi. Biakinn pen ama ong sawl loh in ki pai thei lo hi. Atha nem mahmah te a bek ki pai thei hi. Phal na ka ngah a ka pai hi. Tua khit ciangin phalna om lo ka paipai hi. Satan in kei ong cing gige hi. Ni khat pen altar call ki sam in amai ah ka pai hi.\nTua leh satan ong ki langh in, tua pastor pa agawl pan nuai in sidup hi. Tua khit ciangin, inn ka ciah zan in thu khat ka ngen hi. Pasian a ki ci pen kei biak pasian sang alian zaw na hihleh tu zan mahmah in ong ki langin ci in thu ka ngen hi. A hi zongin, ka neulai a ka khensatsa khat in, Christian pen kei a ding hilo cih pen ka ngaihsutna ah ka pom tentan lailai kawm in hih thu ka nget pen abang ci vat ka hia leh cih ka ki thei kei hi. Zan sungin nakpi ihmutna ka ngah a, mangmuhna khat ka ngah hi.\nMitampi meilengtung tuangin kuahawm sung khat ah apai a, tua meileng pen manlang mahmah hi. Tua tung ah kei zong ka tuang a, lamtawpna ah hell kong khak ka ki den na uh hi. Dawi mangpa in ong thei in, ong nuai nuam in om hi. Atawpna ah Zeisu ong ki langh in, aman ong hon khia hi. Tua pan in ka khanglo a, Zeisu pen Pasian taktak hi cih ka thei hi. Tua ciangin ka nuntakna ki khel a, Pa athak anei ka hi a ka lungdam lua bang mah tawh ki the thei lo hi.\nTu in ahih leh Christian te kiangah Satan na sep zia te pholak in amau te Satan khut sung pan hot khiat na sep ka sem hi.\nMore: Satan in Pasian nasem te zong subuai ~ Dr. Ngul Khan Pau\nPasian ta te in Satan tung ah zawh zawh na ding authority ong ki pia kim ahih hangin, thu um mi pawlkhat in kha nga sung Pasian tawh ki lim zop in, kha 8 sung bang Satan lam ah pai pai mawk uh ahih man in avangliat na uh zang khia thei lo uh hi.\nI Pasian leh Satan pen bang mah hun in ki teh thei lo hi. I Pa Pasian vang lian lua mahmah hi. Youtube ngaih na pan in hawp sawn kik na hi. Dim Lun Zam\nPrevious: Malaysia aom gamdang mite’n Public Housing innte asaapleh ki hawlkhiading\nNext: Zolo kisiam nailo


url: =SDA MISSION CORRUPTIONS PUAHPHAT HUN. ( iv) ~ MUC\nSDA MISSION CORRUPTIONS PUAHPHAT HUN. ( iv)\nAdmin 11:32:00 PM Articles, Conference Pianna thu, SDA mission Corruption\nKULHPI KICIMSAK VANGLETNA.\nLeitung gaalpi khatna World War I hunma-in Germany minamte kisaangmuh mahmah hi. Germany bawl van khempeuh kithupi seh hi. Amau zong a lungsim uh lian a, Germany bekmah mihing kicianin ngaihsun uh hi. Kumpi thahaat hi. Leitungah kihtak khatzong neilo uh hi. A siahuai pen minam lungsim lian lua hi. Jews khempeuh minam mang dingin hanciam mawk uh hi. Million-2 vaal phialmang hihtuak hi. Ei Chin minpua kigawm zong million aasim ki-om nailo hi.\nLeitung buppi ama khutnuai-ah koih sawm sawnsawn hi. Europe gamlian French, England, Russia leh American kikopin a sim ciangin zopan uh hi. Germany gam khenli suahin hawm uh hi. Russia ngahna gamteng pen Communist gam suak hi. American, French, England ngahna gamteng gawmin suahtakna pia uh hi. Democracy tawh ki-uk uh hi. Berlin khuapi khennih suah uh a, kulhpi tawh dei hi.\nGamkhat minamkhat ahih hangin ki-ukna kibanglo ahihmanin nitumna leh nisuahna kido uh hi. Dictatorship tawh ki-ukna Communist lamte pen khangto lo uh hi. Zawngzaw aa genthei mahmah uh hi. Gilo-in mihing nuntakna neuseh mahmah uh hi. Mipite pen Democracy lamah agukin taisimsim uh hi. Kulhkan aa taite kaplum pahpah uh hi. Coldwar kici Democracy leh Communist ki-elna hangin Germany gam leh a khuapi Berlin phalnih suakin amau leh amau kithatthat uh hi.\nRussia President Gobercharve in Democracy thapia a, Berlin kulhpi phukpai-in gawm uh hi. Amau minamkhat ahihmanin policy hong kibat ciangin olno takin kigawm aa nuamsa mahmah uh hi. Kidalna kulhpi icihpen Policy hoihlo or policy zatdan hoihlo ahi hi. Policy hoihleh puukna leh kisiatna tawm hi. M leh C hong kitawngsak sak zong policy hoihlo ahihkeh policy zatdan hoihlo ahi hi. Mission makaihoih neite inzong Conference paizia tawh kalsuan pih a, buaina tawm mahmah pah zel hi. Tu a, ih siapi ten zong policy zui hileh buaina hizah pianglo ding hi.\nTulaitak pawlpi sung a ih lunggulh pen Khasiangtho tawh kidim makaihoih leh Conference system ki-ukna tawh kalsuan ding ahi hi. USA mite pen leitung dangte sangin hoihzaw tuanlo uh hi. Ahih hangin Constituitions leh Laws and Order hoihlua ahih ciangin tua in, mihingte khangto sak hi. Policy hoih icih ciangin politcal lam hileh biaknalam hileh Humanright leh Civilright omnate ahi hi. Pasian Pawlpi kipawlna pen silehsa tawh hilai ihihmanin policy hoih kisam hi. M ki-ukna pen silehsa tawh omlai eite ki-ukna dingin zatkhialh ol mahmah hi. Lungsimkawi makai khat Chairman seem a, sabuaimai zui aa hong kuulhah gega ciangin lipkhaphuai petmah hi. A sungah bang lut hiam, ci-in diip kisai pah litlit hi.\nPolicy ahoihleh kipawlna cidamzaw hamtang hi. Berlin kulhpi kicimsak pen Democracy ki-ukna ahi hi. Pawlpisung kidaalna kawmpi pen policy zanglo (lipservic) mukdawn aa ki-ukna ahi hi. Tua pen Khasiangtho tha bektawh kihemkhiazo ding hi. Kigaakcip, ukcip cihpen Jesu aa hilo limlim hi. " Thumaan-thutak nathei ding uh a, tua thumaan in note suahtakna hong pia ding hi. ...Tapa in note suahtakna hong piak leh, note a suakta taktak nahi uh hi. " John 8: 32. 36. "Freedom of speech and freedom of expression" cihpen Kawlgam SDA te taangsap pen hi-in ka um hi. Pawlpi sungah Jesu hong piak suahtakna omleh buaina teng vengkhinin gamsimtham cih omnawnlo ding hi.\nA Siangtho Kiteelna.\n" Pawlpi-ukza adeihte in nahoih deih ahi hi. Pawlpi-ukte in paubanna neilo ding, zi khat bek nei hiding, pilvangmi, buaitheilomi, gamtathoihmi, zindo hahkatmi, thuhilhsiammi, zunelomi, mitawh kitawnglomi, sumsiangtholo deihlo mi, duhhop huaihamlomi, lungduaimi, mi-ellomi, ama innkuansung ukzomi hiding hi. " 1 Tim 3: 2-5.\nAnti-Chist hi, ci-a khalamah ih neuseh mahmah RC ten Pope hong teel uh hi. Vatican zumpi sung ahi hi. Biakinn-tualah Cardinals, Bishops, Fathers, brothers, sisters leh mipi teng-3 vaal dim zihziahin om uh hi. Vatican paizolo teng inzong amau gam ciat panin TV tawh enin ngak uh hi. Khukdinsa leh thungensa-in kiteelman dong om uh hi. Pope teelhun sungteng innkhum tungah meikhu-suahna vangpanin meikhu tawlnga lo-in pusuak hi. Meikhu avom pusuah laiteng kiteelna zonailo hi, cih a lahna ahi hi. Meikhu-kaang hong pusuah ciangin, kiteelna kiman hi, Pope ih nei hi, cihna ahi hi. Mipi in thakhatin khut beengin muak uh hi.\nMipi mai-ah kilahkhiatna kham tawh kibawl kongvangpi khat om hi. Mikhempeuh in tua kongpi mitsuanin a kiteelthak kumpi Pope hong pusuah ngak uh hi. Tua kiteelna a paikhialh ding kidawm mahmah uh hi. Hunsaupi la uh a, mipi inzong thungetna tawh panpih uh hi. Hong pusuak Pope pen Pasian ai-awh aa kizang ahi hi. Zahtak kaai mahmah hi. Pope hong pusuak aa thupha a piakpen ngah nuamin mite in khitui-naptui tawh namuak uh hi. A khut uh zanin thupha dawh uh hi. A kam utawh huup uh hi.\nRC Pawlpi Monarchy ki-ukna pen SDA ngeina hilo hi. Ei SDA te in, makaite pen ( INFALLIBLE) APUKTHEILO in kingaihsun lo hi. Kiniamkhiatna leh thumaanna tawh Pasian naseem makaite pen zahtakcing mithupi hi, ci-in ih um hi. Simmawh bawlsiat ding hilo hi. Tua bang mite pen zong kisimmawh bawl ngeilo pah hi.\nSiangthotak leh limcitak tawh Pasian zahtakna lianpi tawh kiteel pen SDA te ngeina ding hizaw hi. Tua dinmun pen lunggulh huai mahmah hi. Kiteelna siangtho henla zahtak kaai mahmah leh kua awng awng nawn ding hiam? Siate a galmuh simin thupha nasim ngetnget ding uh hi.\nUnion Conference leh Local Conference Kiteel zia.\nUnion Conference a kiteel ciangin Field panin delegate kikaikhawm hi. Local Mission leh Local Conference ten delegate hong tonpih ciat uh hi. Tua delegate te pen a tungpan kiteelsuk hilo hi. Pawlpimi members ten a tawpanin hong teelto uh hi. Union a tun ciangin tua delegate sungpanin Nomination Committee lut ding kiteel leuleu hi. Tua Nomination Committee in amau Chairperson ding teeltawm uh hi. Tua hunsung Division Power leh Union Power om theilo hi. Division te pen observer bek ahi hi.\nNomination Committee kipan hi. Hoihtakin thungen a, zong gingngawh lua lo hi. Kihuau chialchial bek uh hi. Laidal leh laikung kiatsuah ging khawng bek kiza hi. Amau deihciat guang uh hi. Me ( vote ) a lakma-in candidate te hoihna leh thanemna kipulak thei hi. Gennop khempeuh a zawh ciangin vote pia dingin kipan hi. A lungkimlo a omleh kitawng kinialna omlo-in amau lungkimna bangin gensak hi. Thumvei bang vote kila hi. Tua bangaa kiteel pen lungkimhuai mahmah hi. Thukhual takaa kiteelna pen zahtakkaai bek thamlo-in kithutuahna thahaatsak a, Khasiangtho ompihna zong kingah hi.\nLocal Conference zong tuamah bang hilel hi. Union in Chairperson seem theilo hi. Amau delegate teng in Nomination teel a, nomination committee in a chairperson ding uh teel hi. Division leh Union personal te pen observers ahi uh hi. Ataw panin kiteel toto ahihmanin apiang bangbang kilungkim pah hi. Makai dingaa kiteelte zong mipi in zahtakin thupiseh kul pah hi. Amau teeltawm delegate tengtawh amaumah kiguang a ulian suakte tawh kilamdang mahmah hi.\nConference kiteelzia pen ulian maivil luat kisam lo hi. Mipi it ihih ding thupi hi. Sumgolh zong kinakzat theilo hi. Tua ahih ciangin upa-makai a utte in, Pawlpi mite itding hanciam kul hi. Tua hanciam aa mipi itte zong pahtak huai pah lel leuleu hi. Pawlpi mite gawtbawl lo-in zut hianghiang kul ahih ciangin kilemna omzaw hi. Pawlpi tangsapna khuakha-in vaan uh hi. Tua bangaa kalsuan ding ahi hi. Singkhuah suangtum tawh member a simngamte Union panaa ih guan ziauziau mawk tawh khalam dinmun kinak khaih mahmah hi.\nMakaihoih tentan .\nPresident leh Secratery pen Ministerial Lisense ngahte kimasak hi. Tuate sungpan soulwinning hoih kizong hi. Tua banah service tam leh ahoih ki-en leuleu hi. Service tam kisapna pen Pawlpi paizia tamtheih kisam hi. Tua khit ciangin Charector Background kisut toto hi. Leitungthu ukmi hiam , leitungthu tawh a buaithei mi hiam? temperence hoih hiam, cih bangin kitawng kinial lo-in damtakin kikan hi. Thu khatpeuh a sut ciangin, SDA sung tunkhit gamtatna thupiangte kisut bek hi.\nTua khit ciangin vote kila hi. A lungkimlo a omleh pulakhun kipia a, lungkim dongin vote nihvei thumvei kila hi. Atawpna ciangin result hoihpen mah hong suak hi. Gupkhiatna thuzeek dingte pen soulwinning nei kisam hi. Pawlpi khoisiam kisam hi. Sumsiangtholo deihlomi kisam hi. A innkuan ukzo kisam hi. Kideek kidaamzo kisam hi. Jesu limsuun aa thukhualna leh itna siangtho nei kisam hi. " Note lakah mizawng kitawlngalo ding hi. Neekding neilo nasanggam zawngte tungah nakhut zapi-in nazal ding hi. " Deut 15:11. Delegate lutdingaa lamette bek huh pen Jesu hoihna kimu lo hi. Amaute upna sittel dingin " mizawngte tawlnga lo-in ka omsak ding" ci hi.\nSDA Pawlpi in sumzonna projects tampi kinei hi. Health Expose Cafeteria, Hospital & Clinic, Dispensory, Vegetarian Foodservice, Hotel, motel, Inns leh Lodging Center cih bangin sum kizong hi. Tua bang business Department makai ding , director leh manager pen Professional mipil misiam, experice practical naseem siam Senoir professor tampi kisam hi. Socialist ngeina tawh deihpeuh banguan pen supna longal result dang kingahlo hi. Institution khempeuh ah professional workers kisam hi. Pasian kihta zahtak kisam hi. Thuman citak kisam hi. Tem zatna munah khetbuk zatkhakloh ding thupi mahmah hi.\nNungzuite lakah Jesu lehheekpa Juda Ischarot pen a Topa sum-30 tawh a zuakkhak kisikin gui-awkin si hi. Ama taangdingin Josepth Barsabas leh Matthias lai-aai sanin teel uh hi. Pasian kiangah thu nakpi-in a nget khit uh ciangin, me sawk a, Mathias tung tu hi. Tua pen leitung mihingte ngaihsutna kihello kiteeldan ahi hi. Pasian Khasiangtho lamlahna bektawh ahi hi. Kuamah a phun a pau omlo uh hi. Acts1: 12-26.\nSDA kalutcil lamin Kapteel khua ah Sia KIp Za Nang Church pastor seemin om ngei hi. Pawlpi upa a teel ciangin hoih a saktengmin la-in, thungenin mesawk (lai-ai saan) uh hi. Tangval hi-hithiat paunel ngeingei khat in ngah hi. Tua laitak tei kisasim upa pawlkhat anuihza uh hi. Ahih hangin ama sepsung thusia neukha zong omlo hi. Pawlsung nuam mahmah hi. Hihthu kagen ciangin tuaci teel ding cihna hilo hi. Khasiangtho tawh kidim kisam hi. Policy ngeina tawh kidawmtakin kalsuan leng Khasiangtho epmawh omlo hi.\nPawlpi hong khangsemsem a, kiphunsanna hong om hi. "Note lakah Khasiangtho tawh kidim mi-7 hong teng un, acih ciangin Stephen, Phillip, Procholus, Nicanor, timon, Parmenas, leh Nicholus te paiphih uh hi. Nungzuite in khutnga-in thungetsak hi. Acts 6:15. Laisiangtho sungah makai a teel ciangin, upna tawh kidim, khasiangtho tawh kidim cih kammal zang tawntung hi. Eizong tuhunin upna leh khasiangtho ompihna bulphuhin makai teel hileng Pawlpi pen nisimin a tul a za-in hong kibehlap ding hi. Phelzawhloh dongin buaina omlo ding hi.\nKhasiangtho leh Jesu.\nJesu vantung kilato hi. Thu-um 120 bek pha uh hi. Makai ding lamlak ding omlo hi. Kumpite leh biakna makaite a langkhatah laang mahmah uh hi. Thu-umte suntawh zantawh omkhawmin thungen uh hi. Pasian ompih ding longal lamet beizo hi. " Jesu in Huhpa Khasiangtho kongpia ding," acih kamciam phawkin lametna lianpi tawh thuum uh hi. " Penticost pawi hong tun ciangin amaute lungsim kikhatin om uh a, Khasiangtho meikuang bangin awlianpi tawh hong tuaksukin, amaute tungah hong om hi," Acts2:1. Officers te hagawisa aa hawkbaba-in pulpit tungpan hong kitom keizaw henla, Pasian Khasiangtho hawkbeba-in hong tuaksuk leh uthuai mah si e.\nMeikuang tawh hong kumsuk Khasiangtho ih mu ngei hiam? Awlianpi tawh ging heethaat aa hong kumsuk ih za ngei hiam? Midangte kikhelna ding thungenin nang na kiphawk ngei hiam? " Jesu sihna leh a thugente in amaute lungsim vut," ci hi. Nang lungsim hong vut bang hiam? Amaute lungsim khat aa omna pen singlamteh tungaa kikhaipa hangbek ahi hi. Leitung kipawlna mawk hilo hi. Sum leh paai thu hilo hi. JESU, JESU, JESU, sihna thu bek ahi hi.\nKhasiangtho tawh tonkhawm uh\nLeitungbup aa kikhenthaang Jews minamte Jerusalemah kikhawm uh hi. Amaute Jews kampau nawnlo uh hi. Amau omna minam kam ciat zang uh hi. Pasian in amaute tungah Khasiangtho buasuk a, a kigenthu khempeuh amaupau ciat tawh za uh hi. Khasiangtho sungah namkhat paukhatin om uh hi. Ei Myanmar Union in zong Khasiangtho ompihna ngah hileng, kideidanna omlo ding hi. Union makaite khawi mituam omlo ding hi. Sakmi khangmi omlo ding hi. C leh M kilungtang neihna bei ding hi. Jesu hong sihnathu bek thupi-in kigen ding hi.\nPeter in a namsau suahkhia\nJesu nungzuihkawm mahin Peter in a tempaai kuah den hi. Siampilianpa bil zong haangtakin satkhia ngei hi. Tu-in a tempai suahkhia hi. Khasiangtho haatna longal deih muandang omlo hi. Penticost ni-in Peter dingto a, " Pasian in hibangin gen hi. Nitawpni ciangin mikhemppeuh tungah ka Kha kabua ding a, na tanute uleh na tapate un, Keimathu gen ding uh hi. Na tangvalte un mangmu ding uh a, na puteekte un Mangman ding uh hi. Tua ni ciangin na naseem numeite leh na naseem pasalte tung nangawn ah, ka Kha kabua ding a, kamsangpa bangin Keimathu gen ding uh hi." Acts 2: 17.\nMyanmar Union ki-ukna sungah bangthu kigen hiam? Amaute lunglut bang hiam? Kikhopna munte ah Jesu thu a gen uh hiam? Jesu hong itna leh hong sihnathu in a lungsim uh a vut hiam? Makaite hangin Jesu amuhlawh mi bangzah a om diam? Ih Pawlpi in Jesu a langsak hiam? Kikhelna zongte a kikhelzo diam? Nupa omziate in Jesu limciingin Jesu leh Pawlpi kizopzia a ciingtaktak diam?\n" Sawltakte in lim leh nalamdang tampi bawl uh a, mikhempeuh in lamdangsa mahmah uh hi. Thu-um khempeuh kikhawlin omkhawm uh a, aneihsa khempeuh nekhawm uh hi. Amaute in aneihsa khempeuh zuak uh a, a kisapna zui-in hawm uh hi. Lungsim kituaktakin biakinnah kikhawmin lungsim pumkhatin innah khomun balnenin nekhawm dawnkhawm uh hi. Pasianmin phat uh a, mite mai-ah maipha angah uh hi. Gupna a ngah mite nisimin kibehlap hi. Acts 2: 43-47.\nNungzui hunin sumpi pen kidongtawm selo hi. Biakinnpi kong gei-ah kuangkhat koihin khia uh hi. Promotion bawlin nget kullo hi. Lawpna tawh aneihzahzah uh itsiklo-in pia uh hi. Bang hang hiam, cihleh hih sumte bangci-zat cih thei uh hi. Amaute neihsate zuakin nungzuite kiangah aap uh hi. A zawng leh a haute neek kibang uh hi. Aneite vaallo, a zawngte kisamlo-in a kibangin nekhawm uh hi.\nThumaanlo hong lut hi. Satan in naseem hi. Ananias leh Sapphira te nupa ahi hi. A neihsa zuak uh hi. Midangte mah bangin dikna laknuam uh hi. Khenkhat seel uh hi. Khenkhat paipih hi. Khasiangtho in Peter tungah nahilh khin hi. Peter mai-ah tukin kipuakhia hi. Pawlpi member te kiangah Tithes ih nget ciangin ei siate ih thumaan hiam? Tithes puaklote hawlkhia zah dongin kuhkal a, ih side-incomes ahi khasum sanga tamzaw ih ngahte ih pia hiam? Ananias leh Saphira lungsim ih vomlai hiam?\nNalamdang leh Gupnathu.\nNalamdang pen huhna kisam dongtangte leh khalam muhna tawmlaite khuamuhna ding ahi hi. Nungzuite teti panna thumaan hi, cih kilangsak hi. Jesu pen Pasian Tapa hi cihthu telmuh sak hi. Naseemte sungah Jesu Khasiangtho a om keileh nalamdang in zui ngeilo ding hi.\nPeter leh John thugen dingin Beautiful Gate kici biakinn ah pai uh hi. A pianpih khebai khat khutdawh ngenin kong gei-ah om hi. Peter leh John amuh ciangin khutzalin sum ngen hi. Peter in limtakin en a, "Keimah in ngun leh kham kanei kei hi, keima neih kong pia hi, Nazareth mi Jesu mintawh tho inla, pai in, " a ci hi. Tuapa akhete thadimin diang a, amau tawh biakinn sungah lut-in Pasian min a phat uh hi.\nTuhun Pawlpisung sumzonna aa nei mi tam mahmah hi. Pasian naseemte in amaute sum pialo-in Nazareth khuami Jesu mintawh a thapiak ding kisam hi. Tua vangletna koi-ah om hiam? Ih neihloh ih pia thei diam? Tua vangletna omlo-in Pasian sawltak ihi taktak diam?\nThu-um mitampi kibehlap hi. " Peter hong pai ciangin a liim nawkhak dingin lamlai-ah cinate a lupna utawh zawngin nakoih uh hi. Jerusalem khuapi sungpan mikhempeuh hong kihawkkhia uh a, cinate leh kha-gilo bawlsiatte paipih uh hi. Amaute in damna ngah uh hi." Acts 5: 15-16. Topa Jesu in, " Kei sungah na om uleh kei bawl sangin nalamdang a lianzaw nabawl ding uh hi." ci hi. Ei tungah vangletna hong ciangtan tuanlo hi. Lungdamnathu tawh a nungta khempeuh in nungzuite bangin kingah thei hi.\nBang hangin Khasiangtho khindai hiam? Bang hangin mite in thumaan mutheilo uh hiam? Khasiangtho a daal a khak kua hiam? Sumtha sangin Khasiangtho thahaat zaw hi. Ih galhiam laih kul ding hi.


url: =Laibu pulakna: ZOMI IN DIASPORA (A Kithehthang Zomite) - Zomi History Laibu pulakna: ZOMI IN DIASPORA (A Kithehthang Zomite) - Zomi History\nHome > Articles > Laibu pulakna: ZOMI IN DIASPORA (A Kithehthang Zomite)\nSia Rev. Dr. JM Ngul Khan Pau in a leitung bup ah a kithehthang Zomite Ama' hong piak Lungdamna Thu gen ding i hihna thu a gelhna laibu ZOMI IN DIASPORA cih tu in Zokam tawh i sim theih dingin Rev. Ngul Cin Thang in hong teisak ahih manin nakpi takin siate gel tungah lungdam hang. Hih laibu a pian theih nadingin a kin, a omkhong theilo, a tutmun nangawng pan dingkhia ngam vetlo zah donga hanciam a sem ngitnget Sia Job Thawngno tungah zong nakpi takin lungdam hi. A sem a bawl om taleh sum leh pai kisam zel ahih manin tua dingin a angvan Rev. Dr. Go Chin Zam tungah nakpi lungdam i ko hi. Hih laibu pen tuma kum khat laiin hong suak khin ding ciin a kigen ka zak hiauhiau hinapi tun hong suak thei pan ahih manin laibu bawl baih vetlo ahihna kilang kasa hi. Bangbang hileh a lei, a sim, a ngah kha peuh in hamphat pih ding cih ka um hi.\nZOMI IN DIASPORA (English) pen July 2012 in kikhen a, ZOMI IN DIASPORA (Zokam) pen October 2013 in kikhen hi. Laibu bawlpa in ZAHTAK PIAKNA ciin "Pastor, mipil leh ka sanggam ahi, Zokam, Mangkam-a la a gelhgelh hong nusia khinsa Rev. Khup Za Go' "Angsung thutheih het lo a Zomi leh Zokam khantoh nading na sepkhiatte, kote leh khang sawnsawnte tungah zaam suksuk ding hi,"cih gelh hi.\nDiaspora cih a khiatna pen 'a pupa gam pana pemkhia peuhpeuh genna hi' ci pak ni, a theihbaih dingin.\nHih laibu pen Sia Paupu in Global Research Institute, Fuller Theological Seminary, USA pan Zomite thu a kanna pan a muh khiatte a gelhna ahi hi. Leitung gam tuamtuam a om Zomi te tung ah hih banga gam tuamtuam ah i tun kawikawina a hang dongin thu a kanna pan a muhkhiatte a gelh ahi hi. Tu laitak gam 35 ah Zomi om hi. Tua gam 35 a om Zomite kiang pan in a dot hamtang dotna khat pen: "Gam tuamtuama hong thehthang Pasian in bang ngimna nei hi ding hiam?" cih hi. Banghang hiam cih leh eite pen, "teeltuam, siampi nam, Pasian neihsa minam, minam siangtho, Pasian mi, khuamial sung panin hong samkhia in khuavak hong tunpih hi," (1 Peter 2:9).\nSiapa thukanna ah tu laitak a gam leh mipi vai tawh kawlgam nusia a taikhiate thu kihel nailo hi. Tuate thu pen ei khangthakte gelh ding, kan dingin hong nusiat lai hi. Hih laibu pen Zomite adingin hih bang lam kigelhna laibu masa suak hi. Banghang hiam cih leh etteh ding cih omlo, hih bang laibu a gelhsa kuamah omlo ahih man hi. Laibu khupna ah a deihna gelh a, tua pen - Pasian in hih banga hong thehthang pen ngimna khat nei a hong thehthang hi, tua ngimna thei in a ngimna i tangtunsak ding i mawhpuak hi ci hi.\nLaimai nuai gual ah: Zomi in Diaspora for World Evangelism cih ding pen Zomi Dispersion for World Evangelization kici kha :(\nArticles 9:31:00 AM\nhih laibu malaysia pan ki koi ci ngah theih ding?ka deih na sawt peuh mah ta ei..\nItem Reviewed: Laibu pulakna: ZOMI IN DIASPORA (A Kithehthang Zomite) Rating: 5 Reviewed By: Thang Thawn Tuang Guite


url: =Zi leh Pasal neihin hunnei ~ Rev. Khoi Lam Thang :: ZOMI DAILY\nposted on 19 January 2016 at 12:18 am Lomkholna: Article, Family, Khoilamthang\nNa sawm taktak leh! – Zi leh pasal neih na sawm takpi leh zangkhai ngaihsut kei in. Khatvei anneek ding nangawn thu a ngen masa ciatciat Khristiante adingin khantawn koppih ding thu-ah napi takin thungetna kisam hi.\nTulai leitung khuahun paizia en leng, nungak tangvalte a utut-un lumkhawm pahpah lel uh hi. A kicimtak khit uh ciang ki-akgualkhen ziauziau thei lai hi. Tua bang nungak-tangvalte in zi neiin pasal a neih taktak uh ciangin lungkim takin nuamsa thei nawnlo uh hi. Lawpna leh lametna kileep kiciam zo ahih manun nulepa nopsakna bucing thei nawnlo hi. A nungsang ciangin nupa kikhenna dong piang thei hi. Nungak Siangtho na hihna na Moken manpha pen dingin khensat in. Tangvalte zong ee…\nZi leh Pasal neih in hun nei\nLeitung nuntaak haksatna leh khantohna delhna hangin sumlepai zong-in leitung gam khempeuh phialah Zomite i kithehthaang hi. Sumlepai i zonzonna lamah zi neih pasal neih ding don kha (man) loin, ni leh khate hong bei beibei a, i kumte hong tam hanhan hi.\nTangvalpite in amau kum tawh kituak nungakte pen haam sa lua vial uh hi. Nungak moi-nonote mah en tantan veve uh hi. Pawlkhatte bang Siapa na zip kaito in!cih tangthu bang dana a maizumpih uh om thei hi. Ahi zongin a ham leh a moi kikop ding pen lungsim luanzia kituak ding haksa hi. Zawl va heel sun lezong, ?ong it ing?a va cih ding haksa sa mahmah hi.\nNungak hun beina in nupi (zi) hihna hi a, sanggam pasal muanhuai sawm na nei phial zongin pasal na neih kei leh nuntaak bucing thei taktak lo, vaang kim thei lo hi. Na hat lai, na zon zawh laiin keilekei ding thei lel ing, na cih hangin nu leh pa?hong nusiat khit, sanggam pasalte in zi leh ta hong neih khit ciangin na ngaihsutna hong kikhel veve ding hi.\nTua i cih hangin, pasal neite peuhpeuh?a nuntaakna uh bucing pah, vaangnei pah cihna zong hi khin samlo hi. ?ih nu banga pasal ka neih sangin nungakpi in ka om mah manpha sazaw ing?a ci khawng zong kiza thei zelzel hi. Nungakpi a tamzawte pen ?i deihloh, ngaihloh?na hi tuamlo uh a, lawmngaih tawh kikhen ngeia lungtang kitamsate, a khensat ngamlote leh nulepa khualna (thumanna) tawh pasal nei ngamlo (upente hi deuh) zong hi thei hi.\nKa ki-it tuak thei ding uh hiam?\nNuntakna ding a kician hiam?\nBiakna upna a kibang hiam?\nInnkuan nuntaknopzia a kibang hiam?\nNgimna leh deihzia a kibang hiam?\nLungsim tawng kipia thei ding hiam?\nI innkuanpih ciat in hong theihpih hiam?\nKei tawh a kituak hiam?\nAmah tawh ka kituak hiam?\nVuntham melhoihna siksanin zi leh pasal ding teelhuai lo hi. Hoihna i cih a ente?khensat hi a, a hunhunin kikhelkhel thei hi. Lungsim hoihna in a khang a khanga a kizom suak ding khaici ahi hi. Lam khatah, melhoihte a lungsim uh zong hoih pah lel a, melhoih napi lungsim sia tawm hi. Melsiate a lungsim uh zong sia nuam deuh se a, melsia napi lungsim hoih tawm hi. Melhoih a lungsim hoih i ngah zawh kei leh, meisia lungsim hoih telhuai lai hi. melsiat leh lungsim siat a thuahkhop sangin melhoih leh lungsim siat a thuahte hoihzaw deuh ding hi.\nKhangnote in lawmngaihthu tam veipi ngaihsun pha kikkik leuh khiallo zaw hi. Khentat buatbuat kei in. Dot theih upate pastor-te kikuppih in. Khangmoi lua zi neih pasal neih pen pilna hauhna zon theihna ding hun manpha teng innkuan vai-ah bei khin ahih manin a nung ciang haksatna tuak thei deuhse uh hi. Nungakpi leh tangvalpite in ?hensat ngamloh buaina?lel pen uh a, deih teel luate vaal suak thei ahih manin kum tamsa na hih leh khensat ngam lel in.\n“Na it ma in teel masa in la, Na teel khit ciang it in; Na it khit ciang teel nawn ken” – Job Thawngno\n(Hih thu pen SSPP Hqrs. Mizoram Magazine-a kihel, Rev. Khoi Lam Thang in Singapore-ah a om laia a bawl “Sihna in hong khen mateng” cih laibu pan a kilasawn ahihi.)\nPrevious: Zomi Sonnet: Tamkham Lungtang ~ Thawnpu\nNext: Zolai khantoh nading ~ T. Sawm Lian\nNautum Zou says\n4 July 2021 at 12:54 pm\nSim nuam huai Lua thupi sa ing Amen\nLian Bawi Nk says\n20 January 2016 at 2:01 am\nLai mal mun pawl khat te ah ? Ki sam lo pi leh Laimal mun ding ah a ki gelh kha maw a hih kei leh typing speed over maw sit kik en dik kik ciat ciat leng hoih sa ing laimal khat a ki lam dan leh a deih na tuam lian lian mawk in kup pih na hi…muh dan feel dan hi na tel siam sak mai vou\nMipilte le Ama aksi ~ Thang Shalom


url: = Tinaung Takluem THUPUALAKNA 1\n1 Jesus Christ thupualakna, a hai ngawl in hong piang tatak tu, Jesus Christ in a sal te lak tu in Pathian i a ap thu te sia vantungmi sawl a, a sal John tung ah hesak hi:\n2 John i Pathian kammal a ceptena, Jesus Christ tettipanna le a mu thu theampo tettipang hi.\n3 Hi mailamthu pualak nate sim a, a ngai te le a ki at theampo a zui te thuphatoai a hihi: banghangziam cile a hun hong nai zo hi.\nPawlpi Sali Te\n4 Asia ngamkhen sung a om pawlpi sali te tung ah, John in lai kong thaak hi: tu hun, a bosa hun le mailam hun a tawntung in a om Pathian kung pan ahizong, ama kumpi tokhum mai ah a om Thaa sali te tung pan ahizong;\n5 A thuman tetti hi a, mithi te sung pan ta upabel le leitung kumpi theampo a uk Jesus Christ tung pan thuthiamna le thinnopna sia note tung ah hong om tahen. Eite hong it hu in a thisan taw eite mawna te hong sawpsak a,\n6 A Pa Pathian mai ah kumpi le thiampi in hong vawt pa tung ah; minthanna le ukzawkna a tawntung in om tahen. Amen.\n7 En vun, ama sia meingo taw hongpai tu a; mit theampo in mu tu hi, taciang ama a sunlet te in zong mu tu uh a: leitung minam theampo Ama hang in kap tu hi. Tabang in hong piang tatak tu hi, Amen.\n8 Keima sia Alpha le Omega, A Kipatna le A Tawpna ka hihi, ci in tu hun, a bosa hun le mailam hun ah zong a om tawntung na theampo a hi thei Topa in ci hi.\n9 Jesus Christ i kumpingam le thuakna sung ah na suapui le haksatna na thuakpui uh keima John sia Pathian thu le Jesus Christ tettipanna hang in Patmos tuikulh ah ka om hi.\n10 Topa ni in Thaa sung ah ka om hi, taciang ka nungsang pan in lemle bang aw nging mama ka za a,\n11 Keima sia Alpha le Omega, amasabel le atawpna ka hihi: na mu thu te laibu sung ah at in, taciang Asia ngam a om pawlpi sali; Ephesus, Symrna, Pergamos, Thyatira, Sardis, Philadelphia le Laodicea te tung ah thak in, hong ci hi.\n12 Keima hong paupui sia i aw ka zak sia en tu in ka kihei a, kham khuaimei vakna sali ka mu hi;\n13 Taciang tua meivakna sali i laizang ah mihing Tapa taw a kibang khat ka mu hi, Ama sia a peang dong puantualpui sil a, a awm ah kham awmkam taw hen hi.\n14 A lu le a sam te sia tuumul bang in ngo a, vuk bang in pak hi; taciang a mitte sia meikuang bang a hihi;\n15 A peang te sia mei taw a ki thiangsak tau ngo taw kibang a, a aw sia tui tam mama i aw taw kibang hi.\n16 A khut ziatsang ah aksi sali nei hi; a kam sung pan in langni hiam namsau pusuak a; a mai sia sun nitang bang in tang hi.\n17 Ama ka mu ciang in, a peang ah mithi bang in ka puk hi. Taciang a khut ziatsang sia ka tung ah hong nga a, Lau heak in; Keima sia a masabel le a khakbel ka hihi:\n18 Keima sia a nungta pa ka hihi, ka thi ngei hi; taciang en in, Keima sia a tawntung in ka nungta zo hi, Amen; taciang hell le thina i tawtang te ka nei hi.\nAt tu in Thupia\n19 Na mu sa thu te ahizong, tu in a omlai thu te ahizong, maisang a om pheang tu thu te theampo at in;\n20 Ka khut ziatsang a om aksi sali le kham meivakna sali na mu te thuku sia hibang a hihi. Aksi sali sia pawlpi sali te i vantung mite hi a: meivakna sali te sia pawlpi sali te a hihi.


url: =UN Thuthang: US Lahwahka kipankik tading, na tangthu kiging in :: ZOMI DAILY\nposted on 19 January 2018 at 12:46 am Lomkholna: News, Refugee, Sawltak, Zomi\n18 January 2018 ni in UNHCR ulian te leh Refugee Community tuamtuam panin makai te ki muhkhopna kinei hi.\nUSA paitheihnang lahwahka (DHS) Interview\nFebruary khasung in US Lahwahka (DHS) nasem Officer te Malaysia gamsung ah hongpaikik tading hi. Tua ahih manin, USA apaithei dingte DHS panin Interview asawtlo in hongki samkik tading hi.\nTua ahih manin OPE (RSC) Interview amankhin te, adiakdiak in abeisa kum 10 sung omna, nasepna cihte agenkhin te’n abeisa Interview hunlai in nagensa thute uh hoihtak ngaihsunkik in, akigingsa in omdetding thupi hi. Asawtlo in DHS Interview hongki samkikthei tading hi.\nUNHCR zumpi panin Department khatpeuhpeuh in Interview dingin hongsapnak leh na tangthu te hoihtak ki gingkhollopi in paikha hetkei in. Alimlim in Card Renew dingbek nahiphial zongin UNHCR zumpi ah napainak leh na tangthu, Case te hoihtak atheisinsen dingin kigingden in.\nOPE (RSC) vaitawh kisai\nOPE vaitawh kisai in abeisa tawlkhatsung bangmah kisemlo ahih manin, OPE Interview akisamlo ahihi. Ahi zongin asawtlo in OPE Interview zong kizomkik, kisam kikthei tading hi. Tua ahih manin, RST amankhin peuhmah in OPE Interview hongki sapkhakding akigingsa in omdetding thupi hi.\nFraud Case tawh kisai\nMin kitaih “Fraud Case” tawh kisai in mimal khatciat ii Case tungtawn in aki en hi a, asap nailohzong tampi omlai hi. Min kibang “Fraud Case” vaitawh a awkcip sungpan gamthumna aleng khinzong tampimah om ahih manin bangmah lungkiatluat nading omlo hi.\n2013 UNHCR Card angahte lobuang, adang UNHCR panin Refugee ciaptehna taktak angahkhin tepen angei bangmah in semtoding uh ahih manin, lungkham nading omlo hi.\nKimat kihen tawh kisai\nUNHCR laidal atawite sungpanin kimat kihen atuakte pen UNHCR in angei mahbangin suahkhiazel uhhi. UNCHR Card atawite, laidal atawi khempeuh in na nambat uh hoihtak in ciamteh tawntung un. Palik te’n hongmat ciangin na UN Card hong sitsakding uh a, na nambat hoihtak nagentheih keileh hong muangmawh khatheiding uhhi.\nKimat kihen natuahkhak zenzenleh hong kimatni leh hong kimatna amun cihte hoihtak ciamteh hamtang in. Tua hileh UNHCR zumpi ah Report kiciantak in kibawlthei dinga, UN Officer te’nzong hong kankhiatna uh baihtuam dinghi.\nUNHCR Card aneipipi palik te’n sum hongngek khakleh UNHCR zumpi ah ki Report theihi. UN Card atawi akiman pawlkhatte pen UNHCR zumpi ah Report apiaksak kuamah aomloh hanginzong palik te’n UN zumpi zasak veve uh a, UN Officer temah in asuahtak nadingin aki buaipih veve ahihi.\nUNHCR in nidang bangdanin sumlepaai neilo, Fund neinawnlo ahih manin adangdang vaite ah sumtawh honghuhthei nawnloding uhhi. Sawltak #zomidaily Ref: Chin Express\nPrevious: AirAsia vanleng sungah Chinese pasal khatin zatep ahih manin kiman\nNext: Tulai Rakhine gam vai kei’ muhna


url: =Neek leh dawn Thupiit Sak ding AKuul Kha diam? Agelh ~ Awn Lam Khual FPII MBBS - Laibu Saal\nHome > Thuluui/Articles > Neek leh dawn Thupiit Sak ding AKuul Kha diam? Agelh ~ Awn Lam Khual FPII MBBS\nNeek leh dawn Thupiit Sak ding AKuul Kha diam? Agelh ~ Awn Lam Khual FPII MBBS\nNeek leh dawn Thupiit Sak ding AKuul Kha diam?\nAgelh ~ Awn Lam Khual\nFPII MBBS, Mgy\nNeek-leh-dawn thupiitsak ding akuul kha diam? Banghang in hih neekleh-dawn thupiitsak ding akuul kha diam cih thulu tawh hong atnuam kahiam cih leh eimi (Zomi) atamzaw te in neek-leh-dawn ding i thupi sakkhol lohna ka naphawk kha hi.Eimi atamzaw in neih leh lam mah ci in inn golpipi lam,ahih kei leh kham leh ngun tawh ih neih ih lam te kemcip in neek-leh-dawn ding ki thupisak khollo thei hi. Eimi te ngaihsutna zong anialnuam, adeih lo ka hituan kei hi . Hoihmah hi. Ahih hang neek-leh-dawn thupiitsak masak ding ahoihzaw kha diam ci in ka ngaihsun kha hi. Banghang hiam cih leh hih neek-leh-dawn ih thupiitsak lohna hangin leitung ah ih nuntakzahding zong ki nungta lo in, ih khanzahding zong kikhanglo, ih ciim ih tei , ih pil ih maangzahding zong ki hi zolo, tuabaan ah ih sepzawh zahding zong kisem zolo ,ih cidam ih gualnop zahding zong ki cidam ki gualnuam zolo thei hi .Tua ahih man in ih khansau ,i cidam i pil , i tei nop leh neek-leh-dawn thupisak in ( ih hih theihzah in) hileng, mizong kibaan in gualtung kituang zopan ding hi. Ahih hang khat om leuleu hi. Neek leh-dawn thupisak ding ka cih ciang tua ih thupiitsak mah bang in,naa zong sem pah ding cihna ahi hi. An nene in, lumlum ding ka cihna hilo hi.\nHih tawh kisai in kawlte thuciin khat hoih ka sa hi. “စား၀တ္ေနေရး” na ci uh hi. Amau te in neekding mah nathupisak masa uh hi. Tuabang mah in neekding na thupisak ahih manin , zong semzo pah uh hi. Eimi te ih hih leh neekding na thupisak khollo ih hihman in mun pawlkhat ah amau te sang na kisem zolo zawthei hi.Tua ahih man in amau aa pen maanzaw theiding hi ci in ka ngaihsun kha hi. I neekzawh loh man maw? Ahih kei leh ih neek ngamloh man maw?ahih kei leh ih thupiitsim loh man maw?Tuabang a ih neek dawn lohna bangin mun pawlkhat te ah amau sang ki sang zolo zawthei hi.Eimi te i hih leh amau aa tawh ki lehbulh lian hi. Eimi te aa pen “ေန၀တ္စားေရး “ cih hizaw pianmawk hi. Neekding dawnding pen anunung pen ah ih koihkha thei mawk hi. Tua ahih manin neek leh dawn thupisak kawmin nasep hanciam leng ih gam ih lei bek hi lo, ei mimal khatciat aa ding zong hamphatna tampi omzaw ding hi.\nEi gam lam pen haksa phadiak, zong ki ne zolo phadiak in, zong bangmah piang, suak mel lo hi.Hih mah tase leh tua apiang sunsun, asuak sunsun te sungpan neeksiam kiaukiau hileng ahoihkhop mah om veve hi. Nisim sa meh ahizong ,mehlim nono meh dending ka cihnopna hituan lo hi. Sa ih meh zawh kei leh zong tua tawh aki bang ,adang ih neeeksiam ding kisam hi.\nTha om nang ahih kei leh , tha apiangsak nisim neekding akisam (6)te in\nA tung aa (6) te ei pau in omthei tuanlo ahih manin mangpau mah in ih theih ding himai hi. Tuate koi pan, bang pan kingah thei cih ka hihtheih zahin kong gensuk ding hi.\nA khum a paa neektheih te (ah) pan kingah thei hi. Gentehna in nisim ih neek ann (buh /buhsih) ,vaaimim,akhum ahi kawltuu , thangkhuai cikhum cihte neekna pan in kingah thei hi. Tua ahih manin ( buhsih /ann) ih neekna tawh carbohydrates akicing in kingah thei hi. Tua ahih manin tu lamlam ciang mi atam zaw in buhsih vive kine zo talel ahih manin pumpi aa ding akisam carbohydrates pen ann pongman neekna hangin kicing mahmah lel hi.\nAtamzaw saa pan kingah thei hi. Bawngsa , voksa, aksa ,ngasa te leh aktui, vatawt tui , sa sungkua ( sasin ,salung ) leh be ( be nam tuamtuam / eilam aa apiang be nam tuamtuamte pan kingah thei hi).Tua ahih man in sa ih neekzawh kei phial leh zong be ih neekna tawh ih pumpi aa ding akisam protein kingah thei hi.\nVitamins nam tampi om hi. Tua nam tampi lak ah athupi leh atheihhuai pawlkhat khat anuai ah ong gualsuk ning.Ahuampi in nampi ( 2) om hi.\nA nam khatna (Fat soluble)\n1.(i) vitamin A\n(iv) vitamin K leh A nam nihna (Water soluble)\n2. (i) vitamin C\n(ii) (vitamin B, ( B1,B2,B3,B6,B12)\nHih vitamins te pen sasin, salung , bawngnawi , keelnawi , aktui , mehteh mehgah ( eilam apiang mehteh mehgahte pan kingah thei hi) leh aktui, vatawt tui, sa ( bawngsa voksa, …) leh singgah atuamtuam pan kingah thei hi. Tua ahih man in eilam a apiang mehteh mehgah te leh singgah atuamtuam te ih neekna hangin hih vitamin tuamtuam te kingah thei hi.\nAtamzaw pen thaau(ganthaau or bethau..) pan kingah thei hi .Thawhbat, sathau , niciathau, mi-pe-thau cih te pan kingah thei hi.\n(5) Minerals (gtn. magnesium, calcium, etc.)\nEipau in omtuan lo hi .Bawngnawi , keelnawi , aktui, ngasa, mehteh mehgah a tuamtuam , singgah atuamtuamte pan kingah thei hi.\n(6) Water (Tui)\nAtung a nam (6) te pen tawmtawm ta ih nisim nuntakna ah kisam hi.Tua ahih manin ih neek zong ongkul hi. Atung aa te tawmtawm ta ih neek ih dawn ah akihel theih nading in bangcih neekding ih hi hiam?\n- Ann ( buhsih , vaimim,…) ih neekna tawh carbohydrates kingah hi.\n- Sathau ( bangthau bangthau kingah lel hi.) ih meh/neek zawhna tawh lipids kingah thei hi.\n- Saa ( baak khat atawmpen ) ahih kei leh aktui, be ih neekna tawh proteins kingah hi.\n- Mehteh mehgah ( eilam aa apiang, ahunhun a apiangte) leh singgah atuamtuam (eilam aa apiang te) ih neekna hang in vitamins leh minerals kingah hi.\n- Nisim in mikhat in tui atawmpen thawl (1) dawn ding kisam hi. Hithei leh tui tampipi (tui minsaa) dawn zoleng hoih hi.\nHih atung ateng dan in( ahih thei zah in ) ne zo hileng i ci zong dam ding aa, ih pumpi zong hat ding hi.Tua ahih man in ahi thei zah in atung aa teng ( tawmtawm ta) aki hel zawh nang in hanciam ciat ni.\nAtung aa teng aki hel khit baan ah ih neek ih dawn hun amaan ding zong kisam hi.\nA cidam pumpi , a thahaat pumpi ih hih theih nading in atung aa te baan ah anuai aa bang aa ih zuihding kisam hi.\n(i) An neek hun ding mang ngilh kha ken. Zingann , sunann , nitakann hun mantak in ne in.Tuate lak pan khat peuhpeuh ih mangngilh khak ciang ih pumpi in azat ding tha omlo ahih manin ih pumpi sung a aom sa tha te zang in tua te abei ciang ih tha ding om nawnlo in lung aam thei hi. Ann manman in ne peuh hi leng adang tampi kisam lua nawnlo hi.\n(ii) Tui dawn in. Tui pen ih pumpi aa ding aom loh apeelmawh khat ahi hi .Cidam nading in apeelmawh khat zong ahi hi. Ahih hang soda aki hel ,akhum aki hel tui te tamdawn ding (dawn ding ) hoih khol lo hi.Nikhat Pasal ten –Litre (3) ( haai 12 – 13 ) leh Numei ten litre 2 ( haai 8-9) bang dawn zoleng hoih hi.\n(iii) Saa (Proteins) a ki hel ann te ne in. Tui (water) baan ah saa ( proteins) akihel ann te in ih pumpi leh i cidam nangin kisam hi. Saa (proteins) akihel ann te neekna hangin lungtang tawh kisai natnate (Cardiovascular disease, heart disease) dal in ih ci ih sa ,adiakdiak in pumpi sung a ih satak te, ih tha haatsak hi. Bee, saa ( bawngsa, voksa, ….) tuate pan kingah thei hi.\n(iv) A zang (fibre) akihel an te ne in. Mi tampitak te in a zang(fibre) akihel an te nikhat ih neekzah ding ii alang zong ki ne lo hi. Tua a zang (fibre ) akihel an te ih neekna hangin sungkhak (constipation) Gilpi cancer(Ca stomach ) leh lungtang tawh kisai natna ( Heart disease) te pan dal hi.\n(v) Singgah tampipi ne in. Eilam aa apiang singgah tuamtuam ( hai , piat , lingmaw, nuu nuun ,….) tua te tampipi ne zoleng hoih mahmah hi.\n(vi) Ki mawl in (Exercise bawl in) Nikhat minute (20) ahih kei leh nipi khat in nithum kimawl (exercise) bawlna in sikhum zunkhum ( DM –Diabetes Mellitus), lungtang tawh kisai natna tuamtuam ( Coronary Heart Disease) te pan dal in ih khan zong ong sausak hi. Lamsiauhna (walking), siksakol tuangna ( cycling) ,tuipeek (swimming) , ki zansuk ki zantohna (aerobic) kimawlna in ih cidamnang in hoih mahmah hi.\nHih atung ateng bang in ih hihzawh ( ih zuihzawh zah in ) hihleng ih cidam baan ah na zong kisemzo, ih lungsim , ih khuak zong hatding aa, ih khan zong sauzaw ding hi. Tua ahih manin mimalkim khatciat in ih zuihzawh nang hanciam in ih nisim nuntaknate amanpha leh a ettehhuai nuntakna asuah thei nading in hanciam ciat ni.\nCiimnuai Vontawi Siamsin, Magway - 10th Anniversary Magazine, 2013\n2013 Cidamna Ciimnuai Vontawi Siamsin Magway - 10th Anniversary Magazine Thuluui/Articles\nItem Reviewed: Neek leh dawn Thupiit Sak ding AKuul Kha diam? Agelh ~ Awn Lam Khual FPII MBBS Description: Rating: 5 Reviewed By: Cinpu Zomi


url: =ZO CULTURAL-cum-LITERATURE SOCIETY INDIA: MINAM ITNA\nMinam khanto na ding veina tawh Global Zo Organization (GZO) kipawlna ih nei ta vua kipah huoi ka sa mama hi. Tami kipawlna ang pien thei na ding mukholna (Vision) nei makai teng tungah zong lungdam ka ko nuom hi. Mukholna (Vision) pen mihonpi khat a hi sih leh mimal khat in "a phawkhah lo vuh kisapnate (unconscious needs) tung tawn in "ei hun vun" cia awging tawh ang kiho lovang vun hlabil tawh za a, lainatna tawh hunopna hi" ci lei huom pen in ka um hi.\nTami GZO pen ih minam it pawl khat in koima sawl koima ciel vawt lo a, Zo tate phawkhahlo aki taangsapnate vuh hlamit tawhmu in, hlabil tawh za a, ang phot khiet vuh ci lei ki khiel lo ding hi. Tami GZO tung tawn in ih minam ki lapsang na ding a nei a teng sep ding in lunggulhna ka nei hi.\n1. I HINA KEPCINGNA(Retaining our identity)\nZO i hina (Identity) pen ih kepcing sih leh ih mansuo thei ding hi. Kawlgam tangthu sung a minam gol khat na hi ngai Pyu minam te in a ngaina, a kam leh a tangthu te a kepcing lo zieh vun tu in a minam vuh mangthang in minam dangte valtumna (assimilation) thuoh in a omna leh a ngeina mel ki thei nawnlo hi. Minam hina ih mansuo lo na dingin a nei a thute kepcing kul hi.(a) Sisan leh haam (blood and tongue) Tuhun ciengin pupa tenna khuota pan in nuntat ol-deuna khuopi te ah ih teng vua thupha golpi hi ci thei ding hinapi namdang te ngaina leh haam in ei valtum ding zongh patau huoi mama zel hi. Minam khat eisuohsah (identifying factor) pen sisan (blood) ahi vangin ei gawmton (unifying factor) pen pienpi haam (tounge) a hi zaw hi. Ih sisan akibah vangin ih haam akibah sih leh khat le khat ih kithuoton na ding hamsa pai lien hi. Kawl te khat in ih haam hing zangh leh ih it tuom pai lenlon hi. Ih tate in ih Zo haam ang thei sih le minam dangte tawh ki thuo nuom hing sa in kiteen kipina (inter-marriage) ang om in minam itna zong ang kiem pai lien ding hi. Immigration department te thubulphu (motto) ah "lei valh in minam mang thai lo in, mi valh in minam mang thai hi" ci pen thuman ahi hi. Ei Zote pen micitawm te (minority) ih hi vua ih lai, ih kam ih ngaina ih kepcing sih leh a sawtlo in ih mangthaap thei ding vuh hi. Tua zieh in minam it nu le pa te'n ih tate Zozi, Zopasal ih sui sah ding vua, inn sungah zong Zo haam ih zah sah ding vuh kisam hi.(b)Ih tangthu, ih lai leh ih ngaina (our history, literature & culture)Ih Zo tangthu midangte gielte man ih sa sih a, eimahaw in lah ih giel vanuh sih vuh hi. A tawpsa kum (3) kiim in mi khat in mi dang gielh khat pansia in Zote pienna thu ang giel pen zuou bulompi a hi lam ih thei vua ih thangpaai ma ma ciet vuh hi. Leitung ah tangthu man pen tam khol lo a, a tam thei thei gelh ding beh ki sam ka sa hi. France galkapmaang Napolean in “Taangthu ih ci pen zuou bulompi a man bang a, sanna a hi hi” (History is a set of lies agreed upon) a ci ma bang in koima tangthu a man lien om lo a, a tawpna ah a tam giel pen pa a aman tangthu (authentic history) ang suoh lel ding hi. Tua zieh in mite gelh manlo cia ih phun phun sang in eima hawn ih tangthu giel ciet vai. Kumpi te in thukizahna (media) pen thukizahna (media) ma tawh le do kia ding hi a ci bangin ih Zo'te tangthu man te leh thei huoi tuom tuom te tulai tah thu kizahna (media) a thupi pen a ih nei Puzo news sung ah ih suo sah zo den ding vuh ki sam hi. Zo kici popo in Zokam leh Zolai ang thei na ding zong ih sep pieh ding ki sam hi. Zo haam Zokam kisinnuomte a ding in Kawlgam a kikhen ih Zo Laisiengtho (Thuciemtha) sim ding hoi pen ding hi. A zieh pen a tel nop mama tulai Zohaam (Today’s Zo Version) tawh ki tei hi a, tulai Kawlgam a om khangtha te'n simha a sah, India lam a kikhen Zo Laisiengtho te bangin a hamsa taangkam (archaic word) kizang lo hi. Tua ban ah ih Zo ngaina te a hi ki teen kipina, gal aih sa aihna leh ih ngaina laam (traditional dance) tuom tuomt lai ah ih koi banah ih tu ih ta te te thei ding in video recording bawl a kepcing ding zong ki sam hi.\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 3:06 AM\nLabels: Dr. Mang Do Thang, Minam itna by Rev


url: =Vanleng sungah khualum salua in Emergency Exit kongkhak ahongpa $11,000 ki liausak :: ZOMI DAILY\nposted on 3 May 2018 at 5:15 pm Lomkholna: China, News, Sawltak, World\nChina ah khualzin pasalkhat vanleng sungah atut laitak in khualum salua, ki uukcip salua ahih manin, huihsiangtho angahding in kongkhak honsawm hi. Ahi zongin a kongkhak honpen Emergency Exit nahimawk ahih manin, akimat banah sumzong tampi kiliausak cih SCMP pan kiza hi.\nHih thupiang pen nungkalsung in China, Sichuan Province sung aom Mianyang Airport ah ahihi. Chen akici pasalkhat vanleng tawh alengkhiading in vanleng sungah angak in atu ahihi.\nVanleng sungah khualum salua, huihsiangtho “Fresh Air” angahthei nadingin kizawt kawikawi a, kongkhak Windows aki hongtheiding sa in agei aomkhat akaihleh Emergency Exit kihongkhia cimawk hi.\nTua Emergency Exit akihon ciangin kongkhak akihonkawm in, apualam ah ki tolhkhiattheihna Escape Slide zong kizalsukpah deldal hi.\nChen akicipa pen kum 25 aphakhin khat hi a, Hainan Island panin innlam zuandingin aciahsawm ahihi. Ama genkhiatna ah tua akaihna pen Emergency Exit ahihlam katheikha hetkei hi, vanleng sungah khua lumlua, hong uukcipgawp ahih manin, Window aki hongtheiding sakha in kahonkhialh ahihi ci’n genkhia hi. Ahi zongin Emergency Exit akihon ciangin kapatau mahmah cihi.\nTuabang in agamtatna hangin vanlengsung nasem te’n Police te zasakpah uh a, Chen pen mat thuakpahlian hi. Ni 15 sung Police te’n kemcipding ci a, tuabek thamlo, vanleng ii Emergency Exit asusia suak ahih manin liausumzong 70,000 Yuan (US$11,000) ki liausak cisawnsawn hi.\nHihbangdan buaina pen abeisa inzong China gamsung ah kiza ngeikhin hi.\n2016 April khasung inzong Bulldozer Driver khat vanleng atuangngei ngiatlo khat hi a, vanleng sungah atutkhit ciangin huihsiang angahding in Emergency Exit hongkhia ngeimawk hi. Shenzhen Airport ah thupiang hi a, Cabin Crew te’nzong akhamkham kawmkal ah, ahong teitei ahihi. Vanleng alenkhiatma vive ahih manin phadawmlai hi.\nUSA, North Carlina ahzong Myanmar gammi Karen pasalkhat vanleng tungpan in tuakkhia vingveng cih thuthang omngei hi. Zomi sungah tuazahliang in ahai gamtat omnailosam ahih manin lungdamhuai hi. Sawltak #zomidaily\nPrevious: Nisa thuakleh avun kokkhia in si aluang ahehpihhuai mahmah numeino\nNext: US gamsung ah Romaine Lettuce anteh tungtawn in natna kilawh, mi 1 sikhin, 121 cina\nAkikhen theilo, Sisan kibang Zomi te mailam ding lunggulhna\nTulaai Leitung Thuthang tuamtuam te Updates (Nov 04)\nKuala Lumpur, Jalan Alor sungah Operasi lutin mi 440 kiman\nAfghan Parliament kiangah Bomb nihpuak, mi 30 kiim si\nMimal picin nang ~ Thang Deih Tuang\nZAM Thupuak :: 18 October 2015\nBrazil Football Team te tuanna vanleng kia, mi tampi si


url: =US gamsung ah Christmas huihpi in nawk, mi 14 si :: ZOMI DAILY\nposted on 25 December 2015 at 10:13 pm Lomkholna: News, Sawltak, World\nUS gamsung ah huihpi guahpi in Christmas kipatding lianin nanawk sese ahih manin mi 14 in sihlawh a, adang tampi zong innsia losia in omhi cih AFP News pan kiza ahih manin lungnop om hetlo hi.\nUS gamsung aom States 6 bangah Tornado huihpi in nawk cih aki pulak hangin Mississippi State sung anawkpen huaisia phadeuh hi. Tua State sungah mi 7 si cihzong State’s Emergency Management Agency (MEMA) te’n tangko khia uhhi.\nMississippi State sungah asi mi 7 lakpan naupang kum 7 aphapan khatzong kihel a, mawtaw tawh khualzin in apai laitak huihin alemkhawm hithei dinghi. Leitung gamtuamtuam ah Christmas pawinuam te nopcitak in aki dawnziahziahding laitak in, hih mun ah Electricity omlo in khuazing lakah cimawh dongtuak in aom mi honkhat na om citciat hi.\nUS Officials te’n bangci bangin cimawh dongtuak te panpih theiding cih avaihawm laitak uh hi a, huhna Donation apianuam tezong bangci bangin piaktheih in koihding cih agel laitak uh ahihi. Ahi zongin athuak mipi te ahihleh khitui naptui tawh kidimlai uhhi.\nHih Tornado nawkkhakna ah ei Zomi te aki helkha khawng ih omhiam, athei aomleh ki zasaksawn in thubek gal ngetsakleng hoihloding ahiam? ZD Sawltak #zomidaily\nPrevious: Nisim Nang ong nusialo khat om (Christmas Message)\nNext: 2015 kumkhat sung ZAM nasep phatdiak teng